text:
TÜRKMENISTANYŇ ERKIN GÖREŞI
Ýazylan wagty: 16 мая 2018 Ýazan Mayichka
TÜRKMENISTANYŇ ERKIN GÖREŞI Erkin görеş Türkmenistana XX asyryň 30-njy ýyllarynyň ahyrynda gelip ýetýär. Р.Ý.Seýtnow 1936-njy ýylda Türkmenistanda bu ugurdan ilkinji bölümçäni açýar. Beýik Watançylyk urşundan soň Türkmenistanda erkin görеş has hem uly ösüşе еýе bolýar. 1947-nji ýyldan başlap Türkmenistanda erkin görеş boýunça ilkinji resmi birinjilikler geçirilip başlanýar. 1948-nji ýylda bolsa erkin görеş boýunça Türkmenistanyň ýygyndy topary ilkinji gezek ozalky SSSR-iň birinjiligi ugrundaky ýaryşa gatnaşýar. Вu ýaryşa görеşijilеri Р.Ý. Seýtow taýyarlaýar. Р.Ý.Seýtnowyň taýýarlan okuwçylarynyň biri M.Bondarenko uly ýeňişler gazanýar. 1947-1951-nji ýyllar aralygynda M.Bondarenko erkin göreş boýunça Türkmenistanyň çempiony diýen hormatly ady saklamagy başarýar. Ol grek-rim göreşi boýunça hem 1946-1956-njy ýyllar aralygynda Тürkmеnistanуň çempiony bolýar. 1957-nji ýylda erkin göreş boýunça Orta Aziýanyň we Gazagystanyň arasynda geçirilen ýaryşda M.Bondarenko birinji ýeri eýeleýär, şol ýaryşda K.I.Beslekoýew ikinji ýere mynasyp bolýar. M.Bondarenkonyň okuwçylary Т.Abdurahmanow, O.Dadehanow we оnuň ogly M.M.Bondarenko erkin görеş boýunça Türkmenistanyň birnäçe gezek çempionlary bolmagy başarýarlar. O.Dadehanow bolsa 1979-1984-nji ýуllaryň aralygynda Türkmenistanyň baş tälimçisi bolup işleýär. Türkmenistanda erkin görеş boýunça görnükli görеşjilеriň biri K.I.Beslekоýewdir. Ol 1957-1961-nji ýyllar aralygynda 67 kilogram agramlyk derejede çykyş edip, Türkrnenistanyň çempiony diýen ady saklamagy başarýar. Ol 1958-nji ýylda Kiýew şäherinde geçirilen ozalky SSSR-iň birinjiliginde güýçli göreşijileriň bäşligine düşmegi başarýar. Tälimçi bolup işlän döwründе Türkmenistanda birnäçe görnükli görеşijilеri taýyarlaýar. Onuň okuwçysy J.Myradow 1967-nji ýylda Sankt-Peterburg şäherinde mekdep okuwçylaryň arasynda geçirilen spartakiadada hormatly ikinji ýere mynasyp bolýar. Ýene bir okuwçysy - W.А.Ter-Akopýan l968-nji ýylda Kiýew şäherinde geçirilen ýetginjikleriň oýynlarynda üçünji ýeri eýeleýär. K.I.Beslekoýew 1979-1984-nji ýyllar aralygynda Mongoliýa Halk Respublikasynda baş tälimçi bolup işleýär. 1980-nji ýylda Moskwa şäherinde geçirilen Olimpiya oýunlarynda onuň okuwçylary Dawadzew 74 kg agramda çykyş edip, 2-nji ýere, Aýmbolt bolsa 62 kg agramda çykyş edip, 3-nji ýere mynasyp bolýar. 1981-nji ýylda K.I.Beslekoýewiň taýyarlan ýygyndy topary dünýäniň Kubogyny almak ugrundaky geçirilen ýaryşda 3-nji ýeri eýeleýär. K.I.Beslekoýew öz işlän döwründе diňe bir görnükli pälwanlary taýýarlamak bilen çäklenmän, eýsem öz hünärine ussat birnäçe tälimçileri ýetişdirmegi-de başarýar. Olara mysal edip Türkmenistanyň milli ýygyndy toparynyň baş tälimçisi Y.Nepesowyň, Türkrnenistanyň ýaşlar ýygyndy toparynyň baş tälimçisi R.M.Rustamowyň, ýetgenjikleriň ýygyndy toparynyň baş tälimçisi W.А.Ter-Akopýanyň atlaryny tutmak bolar. Garaşsyzlyk ýyllarynda erkin göreşiji türkmen pälwanlarynyň gazanan netijeleri ýokarda ady agzalan tälimçileriň işleriniň miwesidir.
Okalan sany: 9 Jogaplar: ( 0 )


c: text/html

text:
Günorta Koreýanyň elektron sport assosiasiýasy (KeSPA) şu ýylyň sentýabr aýynda, Aşgabatda geçiriljek ýapyk binalarda we söweş sungaty boýunça V Aziýa oýunlaryna gatnaşmajagyny yglan etdi.
25-nji maýda bu assosiasiýa sport ýaryşyna gatnaşmakdan ýüz öwürmeginiň sebäplerini aşakdaky ýagdaýlar bilen düşündirdi:
- Elektron sportlarynyň görnüşleri boýunça ýaryşlar halkara federasiýalary tarapyndan geçirilmeýär, ýagny olaryň geçirilmegi üçin ägirt uly sport çärelerinde bolşy ýaly umumy proseduralar ýok.
- Elektron sport çäreleri Milli federasiýalar bilen ylalaşmazdan geçirilýär.
Bu waka ýapyk binalarda we söweş sungaty boýunça V Aziýa oýunlary üçin elektron sportlarynyň görnüşleri, şol sanda “Hearthstone”, “Dota 2”, “FIFA/NBA” we “Starcraft II” ýaly wideo oýunlary boýunça deslapky synaglar geçirilendigi barada habarlaryň peýda bolmagynyň yz ýanyna gabat geldi.
Şeýle-de, Günorta Koreýanyň elektron sport assosiasiýasynyň maglumatynda bu assosiasiýa bilen Ýapyk binalarda we söweş sungaty boýunça Aziýa oýunlarynyň arasyndaky hyzmatdaşlyga hem üns çekilip, onda bu ýaryşlaryň soňkusynda KeSPA-nyň Elektron sport çäreleri baradaky halkara federasiýasy bilen ýakyn hyzmatdaşlyk işländigi bellenilýär.
Azatlyk Radiosy agzalýan assosiasiýanyň Aşgabatda geçiriljek Aziýa oýunlaryna gatnaşmazlyk baradaky kararynyň Günorta Koreýanyň ähli türgenlerine degişlimi ýa-da däldigi bilen gyzyklanyp, Günorta Koreýanyň Olimpiýa komiteti bilen habarlaşdy.
Bu komitetiň günorta koreýaly türgenleriň Türkmenistana syýahat etmegini guramalaşdyrýan bölüminiň jogapkär resmisi öz ýurdunyň sportsmenleriniň Aşgabatda geçiriljek halkara ýaryşyna gatnaşjakdygyny aýtdy.
Ýokarda gürrüňi edilýän meseleler dogrusynda henize çenli Türkmen häkimiýetleri ýa-da media serişdeleri tarapyndan haýsydyr bir kommentariý halk köpçüligine ýetirilmedi.
Ýeri gelende ýatlatsak, şu ýylyň başynda Awstraliýanyň Milli olimpiýa komiteti 2017-nji ýylda Aşgabatda geçiriljek Aziýa oýunlaryna öz türgenlerini ugratmajakdygy baradaky habarlar peýda bolupdy. Şonda Milli olimpiýa komitetiniň metbugat işleri boýunça jogapkär wekili Metýu Bartol munuň sebäplerini Awstraliýanyň türgenleriniň aglabasynyň öz gün tertibini 2018-nji ýyla görä planlaşdyrandygy bilen düşündirdi.
Türkmenistan bu oýunlara görülýän taýýarlyklaryň çäginde, paýtagt Aşgabatda 157 gektar territoriýany tutýan ýörite olimpiýa şäherçesini gurup, onuň gurluşygy üçin, 5 milliard amerikan dollary möçberinde maliýe serişdesini harçlady.
Şeýle-de, “Aziada-2017” oýunlaryna gabatlap, Aşgabatda dünýäniň iň gymmat halkara aeroportlarynyň biri guruldy. Laçynyň şekilindäki bu aeroportyň gurluşygyna 2,3 milliard amerikan dollary möçberinde maliýe serişdesi goýberildi.

robotstxt: allowed

filter: keep


text:
Şunda altyn medallar boýunça biziň toparymyzyň görkezijisi ikinji orny eýelän Russiýanyňky bilen deňdir. Türkmenistanlylar kümüş we bürünç medallar gatnaşygynda yza galdylar.
11 Şubat 2017 Cumartesi
6 Altyn Medal we Umumy Toparlaýyn Üçünji Orun
Şu gün Sport köşgünde Prezident Aleksandr Lukaşenkonyň baýraklary ugrunda “A” derejeli “Sport we söweşjeň sambo boýunça Belarus Respublikasynyň açyk çempionaty” diýen ХХI halkara ýaryşy tamamlandy. Ýaryşyň ikinji güni Türkmenistanyň ýygyndy topary jemi bäş medala – iki altyn, iki kümüş we bir bürünç medala mynasyp boldy.
Ozal habar berlişi ýaly, Minskde geçirilen ýaryşlara gatnaşmak üçin Ukrainadan, Russiýadan, Bolgariýadan, Rumyniýadan, Gresiýadan, Ysraýyldan, Slowakiýadan we beýleki ýurtlardan – 16 döwletden 200-den gowrak türgen ýygnandy. Biziň ildeşlerimiz bu bäsleşiklerde düýn jemi ýedi medala – dört altyn, bir kümüş we iki bürünç medala eýe boldular. Bu netije ýurdumyzyň ýygyndy toparyna ýaryşyň birinji gününiň görkezijileri boýunça umumytoparlaýyn hasapda russiýaly we belarusly türgenlerden hem öňe geçip, birinji orny eýelemäge mümkinçilik berdi. Ýaryşlaryň ikinji gününde gazanylan medallary hasaba almak bilen, Türkmenistanyň toparynyň mynasyp bolan medallarynyň sany 12-ä ýetdi, olaryň altysy altyn, üçüsi kümüş we üçüsi hem bürünç medallardyr, bu bolsa biziň ýygyndymyza umumytoparlaýyn hasapda üçünji orny üpjün etdi.
Şunda altyn medallar boýunça biziň toparymyzyň görkezijisi ikinji orny eýelän Russiýanyňky bilen deňdir. Türkmenistanlylar kümüş we bürünç medallar gatnaşygynda yza galdylar.
Şunda altyn medallar boýunça biziň toparymyzyň görkezijisi ikinji orny eýelän Russiýanyňky bilen deňdir. Türkmenistanlylar kümüş we bürünç medallar gatnaşygynda yza galdylar.
Ozaly bilen halkara derejeli sport ussady, Rio-de-Janeýro şäherinde geçirilen Olimpiada-2016-a gatnaşyjy Gülbadam Babamyradowanyň üstünligini bellemelidiris. Ol altyn medal ugrundaky bäsleşiklerde uly artykmaçlyk bilen üç gezek ýeňiş gazandy. Türgen zenan ilkinji tutluşykda gazagystanly Gülnur Ýerbolowany, soňra aýratyn tilsimi ulanmak arkaly belarus samboçysy Alesiýa Mleçkony möhletinden öň ýeňmegi başaryp, final duşuşykda dünýä çempiony, belarusly Marina Žarskaýany ynamly ýeňdi.
Bu üstünlik biziň meşhur türgenimiziň halkara derejesindäki iri ýaryşlarda gazanan ilkinji ýeňşi däldir. Gülbadam diňe bir sambo boýunça däl-de, dzýudo we guşakly göreş boýunça hem üstünlikli çykyş edýär. Olimpiýa oýunlarynyň öňýanynda 2015 hem-de 2016-njy ýyllarda ýapon görnüşi boýunça Gran-pri ýaryşlarynda ol birnäçe gezek ýeňiji bolupdy. Şeýle hem G.Babamyradowanyň 2013-nji ýylda Kazanda (Russiýa) geçirilen Bütindünýä uniwersiadasynda gazanan netijelerini aýratyn bellemelidiris. Şonda ýaryşyň guramaçylary türgeniň guşakly göreş boýunça altyn medala eýe bolandygyny belläp, onuň ulanýan tilsimlerini kämil derejede diýip, ykrar etdiler. Bu gezek bolsa Lebap welaýatynda önüp-ösen türgen Belarus Respublikasynyň açyk çempionatynyň altyn medalyna mynasyp boldy.
Bu ugur boýunça Hurma Abdyýewa (52 kilograma çenli) üçünji orny eýeläp, bürünç medal ugrundaky bäsleşikde belarusly türgeni ýeňmegi başardy.
Serdar Hojamuhammedow (90 kilograma çenli) toparymyza ýene bir altyn medal getirdi. Dürli dünýä we yklym derejeli bäsleşiuklerde birnäçe gezek ýeňiji bolan türgen finalda Belarusuň wekili Pawel Masalskini 6:2 hasabynda ynamly ýeňmegi başardy.
Aziýanyň üç gezek çempiony Kerim Allanurow sambonyň sport görnüşinde çykyş edip, (57 kilograma çenli) kümüş medaly gazandy. Türkmenistanyň at gazanan tälimçisi Dörtguly Tejenowyň tälim berýän türgeni çekeleşikli geçen finalda ermenistanly Grigor Mhitarýandan 0:1 hasabynda asgyn geldi. Zafar Madaminow 100 kilogramdan ýokary derejede çykyş edip, söweşjeň sambo boýunça üstünlik gazandy hem-de biziň toparymyza kümüş medalyny getirdi.
Belarus Respublikasynyň açyk çempionatynyň guramaçylary biziň türgenlerimiziň ussatlygyna we taýýarlyk derejesine ýokary baha berdiler, şol sebäpli hem Türkmenistanyň at gazanan tälimçileri, doganlar Nurýagdy we Muhammet Mämmedowlary (sport görnüşi), şeýle hem halkara derejeli sport ussady Alaý Nyýazmeňliýewi (söweşjeň görnüş) ýeňijileri hem-de baýrakly orunlara eýe bolanlary sylaglamak dabarasyna gatnaşmaga çagyrdylar.
Şu gezek ýaryşlar türkmen türgenleri üçin şu ýylyň sentýabr aýynda paýtagtymyzyň Olimpiýa şäherjiginde geçiriljek Ýapyk bianalarda we söweş sungaty boýunça V Aziýa oýunlaryna taýýarlyk görmegiň möhüm tapgyry boldy. Ýurdumyzyň ýygyndy toparyň ýolbaşçysy Annageldi Sarykulowyň aýtmagyna görä, Belarusuň açyk çempionatynda türkmen türgenleri ýokary ussatlyk derejesini görkezdiler. Munuň özi Aziada-2017-niň eýeleriniň Aşgabatda geçiriljek oýunlarda üstünlikli çykyş etjekdigine ynam döredýär.
Mart aýynda Russiýa Federasiýasynyň paýtagty Moskwa şäherinde “Harlampiýewiň ýadygärligine” dünýä kubogy ugrunda ýaryşlar geçiriler, oňa ýurdumyzyň ýygyndy topary hem gatnaşar.
Kaydol: Kayıt Yorumları (Atom)


text:
Häzirki wagtda köp kişi email hasaplary bilýändir. Emma bilmeýänlerimizem az däl. Bu temada email hasap hakynda gysgaça agzap geçmekçi!
Email näme?
Email internet üsti bilen garşy tarapa hat, aýdym, faýl, wideo we birnäçe maglumatlary ugratmak üçin ýa-da habarlaşmak üçin ulanylýan elektron poçta sistemidir.
Garşy tarapa nähili ugratmaly?
Garşy tarapa ugratmak üçin hem garşy tarapyň email salgysy bolmalydyr.
Email nähili bolýar?
Email görnüşi ilki siziň registrasiýada ýazan adyňyz yzyndan @ şekili we ondan soň bolsa email salgyny haýsy ýerden registrasiýa eden bolsaňyz şol sistemiň ady durýar. Meselem: mähri@gmail.com siziň email poçtaňyz şu şekilde durýar. @ şekiliň öňüne islän adyňyzy ýazyp bilýärsiňiz. gmail.com bu Google hyzmatynyňky bolup durýar. Isleseňiz siz Yandex Outlook Mail.ru ýaly başga sistemlerden hem özüňize email hasabyny alyp bilýärsiňiz, Ady agzalan bu sistemler ulanyjylaryna mugt hyzmat edýärler.
Email hasaplary başga nirelerde ulanyp bilerin?
Email hasabyň bilen käbir oýunlarda Sosiýal programmalarda LINE-da we başgada birnäçe ýerlerde ulanyp bilersiňiz!
Email hasap nähili açmaly?
Email hasap açmak üçin size gysgaça ädimler görkezmekçi.
Ilki bilen şu salga giriň. GMAIL Register Size Google email hasabyny açmagy görkezýäris.
Ýokardaky salga gireniňizden soňra suratdaky ýaly sahypa açylar.
1-nji Bölüme Adyňyzy we familiýaňyzy ýazyň. Bu ýere ýazanyňyz Garşy tarapa görünýändir.
2-nji Bölüme email salgyňyzy nähili görünmegini isleýän bolsaňyz şony ýazyň. Mysal üçin adyňyz1991@gmail.com . Haçanda biri size email üsti bilen maglumat ugratmakçy bolanda şol salgyňyzy bermeli.
Soňra aşak gaýdyp email hasabyňyz üçin parol döretmeli. Bu ýere ýazan parolyňyzy haçanda poçtaňyza girmekçi bolan ýagdaýyňyzda ulanmalydyr.
1-nji Bölüme parolyňyzy ýazyň içinde iň az 1 san bir hem Baş harp goýuň. Parolyňyz iň az 8 semwol bolmalydyr.
2-nji Bölüme 1-nji bölümde nähili parol ýazan bolsaňyz ony hem 2-njä ýazyň.
Parolyňyzy ýazanyňyzdan soňra aşak gaýdyň we käbir maglumatlaryňyzy ýazyň.
1-nji Bölüme Doglan senäňizi ýazyň.
2-nji Bölümd Jynsyňyzy saýlaň.
3-nji Bölüme Telefon belgiňizi ýazyň.
4-nji Bölüme Eger maşgalaňyzda birinde email salgy bar bolsa şonuň salgysyny ýazyp bilersiňiz. Bu nämä gerek? Eger-de email hasabyň parolyny unudan ýagdaýyňda ýa-da başga sebäpli ýagdaýda yzyna almak üçin kömekçi bolup durýar. Isleseňiz ýazyp bilersiňiz.
5-nji Ýurduňyzy saýlaň.
6-njy Düwmä basyň.
Soňra Kabul et diýen düwmä basyň, Şeýlelik bilen email hasabyňyzy açyp bilersiňiz.
Email hasabyňyzy telefonyňyzdaky Gmail programmasyna giriň we ulanyň.
Gmail programmasyna ýazmaly zatlaryňyz bolsa email salgyňyz bilen parolyňyzdyr.
1,918 gezek okaldy


text:
AdMob Näme zat?
Admob: Advertise (reklama) we mobile sözleriniň gysgaltmasyndan döredilen bir sözdür. Ýagny Admob-yň açyklamasyny gysgaça mobile reklama diýip bileris.
Telefonlarymyzda käbir programma we oýunlary ulanýan wagtymyz garşymyza reklamalar çykýandyr. Hatda reklamalar ýüzünden bir näçe programmalary gahar bilen bozýarsyňyz. Ynha şol programma we oýunlary ýasaýan kişileriň pul gazanma çeşmesi şu mobile reklamalardyr.
Aşakdaky suratda bir programma we aşagynda reklama görýärsiňiz. Şol hem Admob reklamasydyr. Beýleki programmalarda hem şeýle görnüşde durýar käte bolsa programmany ulanan wagtyňyz reklama ekranyň ýüzüne ulalyp çykýar.
Admob 2006-njy ýylda döredilen bir reklama şereketidir. Omar Hamoui tarapyndan gurulan Admob, mobile platformlaryň reklama şereketlerinden biridir. Android, iOS we Windows Phone ýaly meşhur telefonlarda programma we oýunlaryň içinde Admob reklamalaryny görüp bilersiňiz. 2006-njy ýylynda döredilen AdMob 2009-njy ýylda Google tarapyndan satyn alynandyr.
Admob-yň peýdasy näme?
Programistler programma dörederler we google Playda hödürlärler. Programmany döretýänler azabynyň garşylygyny almak isleýärler şonuň üçin hem käbiri programmasyny göni Play Marketde satlyga goýýar käbiri bolsa Admob ýaly pul gazandyrýan sistemleri ulanýarlar.
Admob arkaly häzirki wagtda ýokary derejede pul gazanýanlar bar. Nähili?
Şeýle:
- Android üçin bir programma döredeler.
- Programmanyň içinde Admob hasabynyň reklama kodyny ýerleşdirerler.
- Google Play markede goýarlar
- Programmany reklama edip başlarlar (adwords arkaly. Adwords Reklama bermek üçin döredilen sistemdir. Giňişleýin ýakynda)
- Haçanda sen programmany ulanyp başlaňda programmist ýuwaş ýuwaş gazanyp başlar.
Bah nähili gazanýar?
Admob arkaly. Ilki bilen programmist admob hasaby açýar we şol ýerden reklama kodyny programmasyna goýýar. Soňra Admob hasabynda Wisa ýada Master kartyny ýatda saklaýar. Haçanda gazanan puly 100$ bolanda awtomat şekilde ýatda saklanan wisa ýada master kartyna geçýär. Admob hasabyna girende günlük aýlyk gazançlaryny hem görkezip durýar.
Admob-a birikdirilen programmalar aşakdaky ýalydyr. Gazandyrýan programmalaryň statiskasy.
Nähili gazanýar how?
Onuň gazanmagy seniň eliňde bolýar. Haçanda programmany alyp ulanyp başlaňda reklama çykyp başlaýar. Gepiň gysgasy şol programma arkaly beýlekileriň reklamasyny ulanyjylara görkezýär. Şol görkezeni üçin hem garşylygynda gazanýar.
Näçe gazanýar?
Haçanda programmadaky reklama günlük 1000 gezek görkezilse 2-10 manat arasynda gazandyrýar. Reklama näçe köp görkezilse şonçada köp gazandyrýar.
Bu suratda ýokardaky suratda gören programmalaryňyzyň jemi gazanan we görkezilen statiskasydyr. Şeýle: Reklamalar jemi 228.829 gezek görkezilipdir we 91 manat gazandyrypdyr.
Admob resmi web sahypasy: https://apps.admob.com
1,417 gezek okaldy


text:
Temanyň dowamy ýazyldy.
Ýazylan ýeri: Proýekt saýlamak hakynda. Okamak üçin aşaga gidiň
Boş wagtlaryňyzy peýdaly zatlara geçirip biljegiňiz, köp mukdarda pul gazanyp biljegiňiz hatda işgärleri bolan uly bir şereketiň eýesi boljagyňyz bir ýagdaý bolup biler. Şonuň üçin ähli işleriňize dynç beriň, çaý ýada kofiýaňyzy 🙂 alyň we ünslije okaň. Bir web saýtyň eýesi bolmak gaty aňsat emma pul gazanyp boljak bir web saýty gurmak aňsat däldir. Bu pudagy biri birinden tapawutly wezipeleri bolan 10 müňlerçe bölekden bolandygyny göz öňüne getireliň. Üstünlikli bolup bilmegimiz üçin 10 müňlerçe tapawutly wezipesi bolan böleklerden iň dogrusyny saýlamalydyrys. Muny edip bilmegimiz üçin 1-2 ýyllyk tejribe ýeterlikli däldir, Bu pudakda 10 ýylda kellesini agyrdanyna garamazdan pul gazanyp bilmeýänlere duş gelýäris. Hakykatdan 100 sany tejribeli bar bolsa bulardan 20 sanysyny gazanýandyr. Bu temany soňuna çenli okanyňyzdan soňra aşakdakylar hakynda doly maglumatyňyz boljakdyr.
- Internet we pul
- Web saýtlar
- Blog saýtlary
- Forum saýtary
- Web saýtlaryndan pul gazanma ýollary.
- Reklama almak
- Satuw şärikligi
- Proýekt saýlamak
- Web saýdy we aşaky gurluşy
- Seo
- Içindäkiler we seo
- Web saýdy nähili gurulýar.
- Taýýar proýektler we gurmak
- FTP faýl dolandyrylyşy
- Ghost blog gurmak
- WordPress gurmak
- Forum programmalary
- Reklama ýaýlymy – Adsense
1.Internet we pul
Internet 2003-2005 ýyllarynda ADSiň ýaýramagy bilen gaty tizlikli kämilleşmäge başlady. Internetden pul gazanmak şunyň ýalydyr: Bir bag ekersiň miwesini bolsa birnäçe aýdan soň alarsyň. Edil şunyň ýaly internetde hem bir web saýt işledip başlaňda şol wagtyň özünden başlap pul gazanyp bolmaz. Ilki Web saýtyňa ulanyjy ýygnamalydyr, saýtyňy gün günden kämilleşdirip ulaltmalysyň, ýaýratmalysyň. Haçanda web saýtyň herkim tarapyndan ulanylyp başlanylanda reklama teklipler we şäriklik ýaly pul gazanyp boljak çeşmeler orta çykyp başlar. Şonuň üçin hem web saýt pudagynda işe başlanyňyzda size ilkinji gerek bolan zat sabyrdyr.
2.Web saýtlar
Bu sözbaşydaky proýektimize görä şekillenjekdir. “Proýekt saýlawy – nämeler edip bileris” mazmunyna karar berenimizde proýektimize uýgun boljagyny saýlaýarys. Bizi gyzyklandyrýanlary “Blog” we “forum” programmalarydyr. Başgada wideo, söwda saýtlary üçin taýýar proýektleri hem ulanyp bileris emma täze başlaýanlar üçin dogry bir saýlaw boljak däldir. Hiç bir internet, web,e degişli tejribämiz ýok wagty kyn bolan wideo ýada ýokary derejede söwda ýaly saýtlary ýöredip biljek halymyz ýok. Häzir blog we forum programmalaryna degişli maglumatlary öwreneliň.
Blog: Şahsy bloglar, nahar reseptleri, moda, saglyk, tehnologiýa ýaly bir näçe temada maglumatlar paýlaşyp biljegiňiz, okyjylara saýtyňyzy yzarlatmaga we mowzuklara teswir ýazma mümkinçiligini hödürlän web programmadyr. Proýektiňize görä blog ulanmagy amatly görseňiz işiňiz has hem aňsat boljakdyr. Başgada eň gowy taýýar blog programmalaryň mugt hödür;enşi, başlangyç üçin iň gowy mümkinçilikdir. Blog saýtlary mowzuk taýdan awtor ýada awtorlar tarapyndan ösdürilip biliner. Okyjylaryňyz saýtyňyzyň içindäki mowzuklara degişli paýlaşyp bilmezler. Ýagny blog saýtyňyz mowzuk ýagdaýy dolylygyna siziň ýada toparyňyzyň işleri bilen ugry boljakdyr. “Web saýty nähili gurular” sözbaşy aşagynda ulanyp biljegiňiz iň gowy taýýar blog programmalaryndan has köp maglumat berjek. Dowam edeliň..
Forum: Has köp bu işe başlaýanlaryň ilkinji saýlawy bolandyr. Aslynda forum saýtlary dogry işledilse belli bir ädimlerden soňra onlarça hatda ýüzlerçe kişiniň mowzuk açyp, öz-özünden ulalan bir saýt bolup biler. Blog saýtlarynda gazanyp biljegiňiz okyjylary bir forum saýtynda agza/ulanyjy görnüşde gazanyp bilersiňiz. Biziň okyjylarymyz meniň pikirimçe forum saýtlaryna has köp öwrenşendir. Bir blog saýtyndan gerek bolan zadyny alar, soramak isleýän zadyny bolsa forum saýtlaryna gidip sorar. Onsuzam forum saýtlaryň jan alyjy tapawutly soraglarydyr. Umuman kömek maksatly ulanylandygy üçin ulanyjylar has köp soraglar ýazar we saýtyňyz soraglary gözleg matorlarynda (google we.şm) çykmaga başlar. Bu hem okyjylaryň dowamy hem saýtyňyza agza bolup (registrasiýa) gelerler. Mugt görnüşünde birnäçe forum programmalary hem bar.
3.Web saýtlardan pul gazanmagyň ýollary.
Has näzik bir nokada geldik. Web saýtlary we pul gazanma ýollary boldygyça uly bir tema. Iň dogry saýlawy iň dogry ýol bilen ýerine ýetirmesek gazanjymyz pikir edişimiz ýaly bolmajakdyr. Eň ýaýrany we aňsady saýtynyza reklama almak we pul gazanmak saýlawy hem bir näçe aýratynly bir temadyr. Pul gazanma ýollarynyň ählisine ýer bersem bu ýazgy gutarmaz, başgada gerekli wagtyňyzy alaryn. Bu işe täze başlaýan kişi bolup edip biljegimiz iň amatly iki ýoldan ýagny reklama alma we satuw şärikligi ýollary bilen başlarys.
Reklama almak: Saýtymyza berlen reklamalary alyp ýerleşdirýäris we reklamalary ýaýlyma goýberýäris. Reklama firmalaryň nyrh görnüşlerine görä “görülen” ýada “basylan” sanyna görä gazanýarys. Iň ýaýran reklama modeli şudyr. Reklama firmalar ýörite üstünde işleýärler. Gysgaça şeýle siz öz saýtyňyza reklama ýerleşdirmekçi we pul gazanmakçy. Ilki bilen gowy pul gazandyran online reklama firmalaryny tapýarys we registrasiýa bolup saýtymyzy tanatýarys. Reklama firmasy hem saýtyňyza reklamany berýär. Ýokardaky belläp geçişimiz ýaly gazanjy reklamany görülen ýada basylan görnüşde gazanýarsyňyz. Siziň gazanjyňyzy bolsa aýlyk ýada belli bir möçbere ýetende hasabyňyza geçirýärler. Diňe reklama firmalar bilen işleşmän eýsem beýleki internet agzalaryň hem reklamalaryny alyp gazanyp bilýärsiňiz.
Satuw şärikligi: Bu modelde mysal görnüşde şeýle: Men bir m76 modelli bir telefon ulanjak bolýan. B firma r30 modelinde bir telefon çykaryp online internet üstünde satýar we bu telefon 100 manatdyr. Biz B firmanyň saýtyna girýäris we bar bolsa satuw şärikligi üçin registrasiýa bolýarys. Bu firma satuw şärikligi üçin bize bir URL salgysyny berýär. Bu salgyny hem biz öz saýtymyzda görkezýäris. Saýtymyzdaky myhmanlardan/ulanyjylardan biri bu salga basyp B firmanyň online satylýan saýtyna gitdi we telefony satyn aldy. Bizde bu söwdadan şeýdip pul gazanýarys. B fitmasy satyn alan kişiniň biziň saýtymyzdaky salgydan gelendigi üçin bize kollegiýa berýär.Näme üçin biziň saýtymyzdaky salgydan alsyn diýip pikir edýän bolsaňyz munyň birnäçe sebäbi bar. Mysal saýtymyzda m76 kamera testi adynda bir mowzuk açdyk we testimiziň mazmunyny paýlaşdyk. Elbetde bu tema içinde telefony almak üçin basyň ýaly bize berilen salgyny goýýarys. Bu tema hakynda gyzyklanýan kişiler gözleg matorlarynda gözleg netijelerinde saýtymyza geljekler we testimiziň netijesine görä telefony almaga karar bererler. Bu we meňzeş ýollar bilen birnäçe satuwlar edip bilersiňiz.
Proýekt saýlamak
Ýokarda ýazanym ýaly bu işlere ilki başlaýan kişiler birnäçe saýt açyp boş ýere çykdaýjy edip pul harjaýarlar. Her nähili tejribeli bolsaňda proýektiň geljegini pikir etmeli. Her dürli saýt düzüp ulanylyşa girizilip bilersiň emma bu halk tarapyndan ulanylarmy ulanylmazmy. Şonuň üçin proýekt saýlanyňyzda şeýle bir gowy pikirlenmelidir ýogsa azabyňyz boş ýere gidip biler.
Umumy mazmunly proýektleri kelläňizden pozuň. Her mazmuna ýer beren saýtlaryň belli bir ýerlere gelmegi mümkin däldir. Diňe bir temada ýöretmegiňiz has gowydyr. Ýagny “Aýdymlar” mazmunly bir proýektde üstünlik gazanmak derejäňiz %1, “klipler” mazmunly proýektiň derejesi %40, emma içinde ýaşlaryň we ulularyň okap biljek gyzykly saglyk, iýmit, söwda we ş.m degişli peýdaly ýazgylar bolsa proýektiňiz %90 derejede üstünlik gazanyp biler. Iň başda hem belläp geçişimiz ýaly, bir saýtda saglyk, iýmit, söwda degişli ähli zat bar bolsa garyşyp biler. Şonuň üçin belli bir mazmunly özüňize has ýakynyny saýlaň. Näme üçin Aýdymlar we klipleriň derejesi az bolsun? Çünki häzirki günümizde aýdym saýt gaty köp we bu hem siziň täze açjak bolýan aýdym saýtyňyza ýer bermez. Nähili gowy aýdym saýt çykarsaňda ulanyjylaryň köpüsi diýen ýaly birinji tapanyny ulanarlar. Ýagny eýýäm öňki ulanýan zadyna öwrenşendir.
Berk bir proýekt isleýän bolsaňyz ussa/ökde bolanyňyz bir temada işläň. Mazmunyna eýe bolanyňyz bir saýty “mazmun” taýdan içini has baýlaşdyryp bilersiňiz. Okyjylaryňyza dogry maglumatlar hödürläp, soraglaryna jogap berip bilersiňiz. Bu saýada soňraky Sözbaşy bolan “Seo – gözleg mator deňliliginde tapyljak okyjylaryň saýda girme derejesi artjakdyr we her temada has güýçli bir saýt boljakdyr. Gitdigiçe ulalan, okyjylary/ulanyjylary köpelen bir saýt bolmagy üçin, okyjy/ulanyjyny saýtda saklap bilmegiňiz has wajypdyr. Şu sebäpli hem proýekt saýlanyňyzda ýazyp biljegimiz mazmunlarymyza dereje bermek gerekdir.
Maglumatyň eýesi bolan temalarymyz: Saýtymyza doly eýeçilik etmegimiz üçin içinde ýazýan zatlarymyzada eýe bolmagymyz gerekdir. Proýekt saýlawynda iň wajyp we iň bellikli temaňyz şu bolsun.
Köpçülige degişli: proýektiňiz esasan hem köpçülige degişli bolsun, ýagny herkim tarapyndan ulanylsyn.
Blog we forum hakynda agzap geçipdik. Proýektimizi bu iki programmanyň birinde döredip bileris. Blog saýt ýada forum. Ulanyjylaryň wideo ýüklemesi ýaly proýektlere bulaşmaň. Çünki täze başlaýarys.
Dowamlylyk: Şeýle bir proýekt bolsun her wagt bir zatlar ýazyp bileýin. Dowamly ösen, ulanyjysy köpelen bir saýt bolmagy üçin dowamlylygyň bolmagy şertdir. Mysal: Haýwanlary ele alalyň. Proýektimiz siňeklere degişli bolsun, näçe tema ýazyp bileris? Siňek dermanlary, çybyn, zäherli siňek we şm. Itler ýada guşlara degişli bir proýekti göz öňüne getiriň, meselem müň soragy bar. Gyzyklanýan kişiler gaty köp, dowamly çekeleşilýän meýdany bolan proýekt.
Garşydaşlar: Bir iki hepde öň baha bermä alanym we goýbolsun edenim proýekt bu temany gowy şekilde açyklajakdyr. Has ýokary derejede bir domain ady bolan mysal: ingowysayt.com üçin bir blog saýty açyp domain adymy baha bermäge pikirlendim. Gözleg matorlarynda degişli sözleri gözletdim we garşydaşym ýerini alandygyny gördüm. Bu proýektiň ýylda bir aý gazanç etdigini göz öňümize getirsek, güýçli bolan garşydaş saýt bilen çekeleşige girmäk akylly pikir däl. Şonuň üçin goýbolsun etdim we domain adymy satmagyň gowy pikiridine göz ýetirdim. Sizde proýektiňize karar berýän wagtyňyz garşydaşlaryňyzy gözläň anygyna ýetiň. Dowamy bar…
Eger öwrenmeli portalynda bir zatlar ýazyp agzalara ýetirmek isleýän bolsaňyz biz bilen habarlaşyp özüňize admin sahypasy açdyryp täze mowzuklar /temalar ýazyp öwrenmelide paýlaşyp bilersiňiz! LINE ýada email arkaly habarlaşyp bilersiňiz EMAIL: support@tsoltanov.com LINE üçin şu ýere bas. https://goo.gl/hLfXqQ
8,152 gezek okaldy


text:
Ozalky Köşi atlandyrylýan paýtagta birleşip oturan obanyň ýaşaýyş jaýlarynyň nobatdaky ýumrulyşyklary başlandy.
Häzire çenli 100-den gowrak ýaşaýyş jaýlary ýer bilen ýegsan edilip, ýaşaýjylar köp gatly jaýlara mejbury göçürilýär.
Özüni Atamyrat diýip tanyşdyran Köşi obasynyň ýaşaýjysynyň aýtmagyna görä, olaryň maşgalasyna Parahat-7 etrapçasynda gurulýan köp gatly ýaşaýyş jaýlaryndan, 3 otagly kwartira beriljekdigi aýdylypdyr. Emma ol jaýyň heniz ulanyşa taýýar däldigi sebäpli, olar kireýne jaýda ýaşamaga mejbur bolupdyrlar.
“Maşgala sanymyz kän, ozal giň howluda birnäçe goşmaça otag gurup, ýeterlik ýagdaýda ýaşaýardyk. Indi bolsa iki sany hojalyk bolan oglum-gelnim, olaryň 5 çagasy, aýalym we durmuşa çykmadyk gyzym bilen 3 otagly jaýa garaşýarys.
Jaýlar ulanyşa taýýar däl, emma ýaşaýjylary gyssap, jaýlarymyzy ýumurýarlar. Jaýlaryň gurluşyk materiallarynyň alyjysy hem ýok diýen ýaly. Gurluşyk materiallaryny ujypsyz baha satyp, goş-golamlarymyzyň hem bir bölegini ýumrulýan howlymyzda taşlap gaýtmaga mejbur bolduk.
Kireýne ýaşamaly jaýymyza özümiz zordan ýerleşýäris, gelinlerimiz çagalaryny alyp, jaýlar taýýar bolýança häzirlikçe atasy öýlerine gitdiler.Öňümizem gyş. Bu bir sergezdançylyk boldy” diýip, Atamyrat aýdýar.
Köşi obasyndaky ýumrulan jaýlarynyň aglabasy ýaşaýjylaryň öz serişdesine gurlupdy, indi bolsa olaryň jaýlaryny ýumrup, Parahat-7, Parahat-8 ýaşaýyş massiwinde gurulýan jaýlardan jaý berilýändigini aýdýarlar. Munuň ýaşaýjylarda nägilelik döredýändigini hem olardan eşitmek bolýar.
“Her kimiň dogduk obasy. Her kim öz dogduk ýerinde ýaşasy gelýär. Öz obaňda jaý gurlup dursa-da, adamlary başga ýere göçmäge mejbur edýärler. Eger Köşüden jaý aljak bolsaň, 1-2 ýyllap kireýne jaýlarda ýaşamaly. Şol sebäpli haýsy etrapçadan jaýlar bahymrak ýetişse, şol jaýlara göçmäge mejbur bolýarys” diýip, ýaşaýjylar nägileliklerini bildirýärler.


text:
Habarlar 1 fewral 2018
Resmi habar
Türkmenistanyň Prezidenti Sauli Wýaýnýamo Niýnistýony Finlýandiýa Respublikasynyň Prezidenti wezipesine gaýtadan saýlanmagy bilen gutlady
Türkmenistanyň Prezidenti şu ýakymly mümkinçilikden peýdalanyp, Finlýandiýa Respublikasynyň Prezidentine tüýs ýürekden berk jan saglyk, bagtyýarlyk hem-de dostlukly ýurduň mundan beýläk-de öňe gitmeginiň we gülläp ösmeginiň bähbidine iň ýokary döwlet wezipesinde üstünlikler gazanmagyny arzuw etdi.
Wakalaryň jümmüşinde
Hökümetiň iş maslahatynda Balkan welaýatynyň durmuş-ykdysady ösüşiniň ileri tutulýan ugurlaryna garaldy
Döwlet Baştutanymyz iş saparynyň netijelerini jemläp, ýurdumyzy ykdysady, senagat, tehnologiki we intellektual taýdan durnukly ösdürmek babatda öňde goýlan maksatlara ýetmek üçin maksatnamalaýyn esasda halkara hyzmatdaşlygynyň wajypdygyny belledi.
Jemgyýet
Suw arassalaýjy täze desgalar demirgazyk sebitiň durmuş-ýaşaýyş şertlerini we ekologiýa ýagdaýyny gowulandyrar
Suw birnäçe tapgyrda: çäge saklaýjylarda, gözeneklerde, suw durlaýjy howuzlarda we ýag saklaýjylarda arassalynylýar, olarda akymly hapa suwda eremedik hapa galyndylar saklanylýar; ýörüte howuzlarda akym suwy biologik usulda arassalanylýar—akym suwy we oňa goşulan işjeň laý kompressor bekedinden gelýän howa bilen üflenip arassalanylar; arassalanan suw reagentler arkaly zyýansyzlandyrylandan soň açyk howdanlara goýberiler. Şu günler hususy kärhananyň hünärmenleri käbir binalaryň üstüni ýapýarlar, timarlaýyş işlerini alyp barýarlar.


text:
Şu gün ýurdumyzyň baş şäherinde ykdysady we durmuş maksatly binalaryň, çagalar baglarynyň, ýaşaýyş jaý toplumlarynyň, täze ýollaryň açylyş dabaralary boldy. Paýtagtymyzyň Parahat-7 ýaşaýyş toplumynda her biri 160 orunlyk çagalar baglarynyň birbada 5-siniň açylyş dabarasy boldy.
Şanly waka mynasybetli guralan dabaranyň çäklerinde milli tagamlar, toý pişmeleri taýýarlanyp, olar dabara gatnaşyjylara hödür edildidi. Şunlukda, uly şatlyk-şowhun, aýdym-sazlaryň dabarasy bilen täze gurlan çagalar bagy gapylaryny giňden açdylar. Dürli reňkdäki howa şarlarynyň asmana uçyrylmagy bu ýerde guralan toý çärelerine özboluşly badalga berdi.
Aşgabat şäher häkimliginiň buýurmasy esasynda ýerli gurluşyk kompaniýalarynyň bina eden döwrebap çagalar baglary körpeleriň ygtyýaryna berildi. Özboluşly binagärlik keşbine eýe bolan täze çagalar baglarynyň matematika, kompýuter, lingafon, sözleýiş dilini ösdurmek, bedenterbiýe otaglary bolup, olarda çagalaryň yzygiderli meşgullanmaklaryny üpjün edýän ähli zerur şertler döredilipdir.
Täze gurlan çagalar bagynyň öňündäki meýdançada paýtagtymyzyň Çagalar we ýetginjekler köşgüniň döredijilik toparlarynyň taýýarlan şowhunly çykyşlary ýaýbaňlandyryldy. Şeýle hem bu ýerde çagalar baglarynyň gurluşugyna işjeň gatnaşyp, has tapawutlanan gurluşykçylara hormatly Prezidentimiziň adyndan sowgatlar gowşuryldy.


text:
15 Haziran 2015 Pazartesi
Birža Täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 43-si hasaba alyndy.
Daşary ýurt walýutasyna Birleşen Arap Emirliklerinden, Owganystandan we beýleki ýurtlardan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen uçar kerosinini, suwuklandyrylan gazy, şeýle hem Seýdiniň nebiti gaýdan işleýän zawodynda öndürilen M-100 kysymly mazudy satyn aldylar. Bulardan başga-da, kiprli işewürler “B” kysymly karbamidi (“Türkmenhimiýa” DK), Russiýadan, Owganystandan, Estoniýadan, Täjigistandan we beýleki ýurtlardan gelen wekiller bolsa suwuklandyrylan gazy we tehniki kükürdi (“Türkmengaz” DK) satyn aldylar. Daşary ýurt walýutasyna şeýle hem arassalanan pagta ýagy, nah ýüplük, ýuwlan ýüň, pagta süýümi, şeýle hem portlandsement satyldy. Satyn alan ýurtlar: Russiýa, Beýik Britaniýa, BAE, Türkiýe, Şweýsariýa, Belgiýa, Owganystan, Gruziýa, Ukraina we beýlekiler. Geleşikleriň umumy bahasy ABŞ-nyň 48 million 369 müň dollaryndan gowrak boldy.
Depozit manat serişdelerine Pakistandan we beýleki ýurtlardan gelen telekeçiler umumy bahasy 1 million 686 müň manatdan gowrak bolan nah ýüplügi satyn aldylar.
Kaydol: Kayıt Yorumları (Atom)


text:
Dünýäniň iň garry janlysy näme?
ABŞ-nyň günbatarynda gabat gelinen arça agajy görnüşi dünýäde ýaşyny hasaplap bolýan iň garry janlydygy mälim edildi
Alymlar Kaliforniýa ştatynyň daglyk sebitinde ýaşaýan arça agajynyň “Pinus longaeva” görnüşini ýaşyny 5067 hökmünde hasaplady.
Şol bir sebitde şol görnüşden başga bir arça agyjynyň ýaşy bolsa 4850 ýaş hökmünde kesgitlendi.
Iň garry janlylar sanawynyň üçinji ornunda Newada ştatynda 4840 ýaşly arça agajy bar.
Ýuta ştaty uniwersitetinden genetika hünärmeni Prof. Dr. Karen Mok agaçlaryň ýaşyny ençeme ýyllap ýygnan DNK mutasiýalaryny derňäp tapandyklaryny mälim etdi.


text:
21 Haziran 2015 Pazar
Dünýä Jemgyýetçiligi Türkmenistanyň Neşekeşlige Garşy Göreş Baradaky Tagallalaryny Goldaýar
Ahal welaýatynyň Ak bugdaý etrabynyň Bagabat şäherçesiniň golaýynda Türkmenistanyň harby we hukuk goraýjy edaralary tarapyndan geçirilen birnäçe ýörite işleriň barşynda ele salnan neşe serişdelerini ýok etmek boýunça çäre geçirildi. Munuň özi neşe serişdeleriniň ulanylyşyna, ýaýradylyşyna we onuň bikanun dolanyşygyna garşy göreşmek boýunça Halkara gününe bagyşlanyldy.
Türkmenistanyň Hökümeti, Türkmenistanyň Ministrler Kabinetiniň ýanyndaky neşekeşlige garşy göreş boýunça utgaşdyryjy topar we Türkmenistanyň Sagdyn jemgyýet howpsuzlygyny goraýyş döwlet gullugy tarapyndan guralan hem-de hormatly Prezidentimiz Gurbanguly Berdimuhamedowyň Buýrugy bilen tassyklanan “Neşe serişdeleriniň, psihotrop maddalaryň we seri dumanladyjy serişdeleriň bikanun dolanyşygyna garşy göreş boýunça çäreleriň meýilnamasyna” laýyklykda geçirilen bu çäre häzirki döwrüň howply wehimlerine döwletimiziň we jemgyýetimiziň barlyşyksyz garşy durýandygynyň anyk subutnamasydyr.
Türkmenistanyň harby we hukuk goraýjy düzümleriniň ýolbaşçylary, halkara guramalarynyň, şol sanda BMG-niň neşekeşlik we jenaýatçylyk baradaky müdirliginiň, ÝHHG-niň, daşary ýurtlaryň Türkmenistanda işleýän diplomatik wekilhanalarynyň, jemgyýeçilik guramalarynyň, habar beriş serişdeleriniň wekilleri 200 kilogramdan gowrak neşe serişdeleriniň ýok edilişiniň şaýady boldular.
Çäre başlamazdan öňürti oňa gatnaşyjylara dürlii ölçegdäki gaplanan, ýörite haltalara salnan neşe serişdeleri görkezildi. Isleg bildirenleriň her biri öz elleri bilen neşe serişdeli gaplary, haltalary uly göwrümli ýörite peçlere okladylar. Bu çäräniň başdan- aýak geçişine hukuk goraýjy düzümleriň işgärleri, ýörite ygtyýarly bilermenler gözegçilik etdiler.
Oňa gatnaşyjylar bu çäräniň örän uly ähmiýetiniň bardygyny nygtap, neşekeşlige we neşe serişdeleriniň ýaýradylmagyna garşy göreşiň hormatly Prezidentimiz Gurbanguly Berdimuhamedowyň halkara guramalary bilen netijeli hyzmatdaşlygyň ösdürilmegini nazarlaýan döwlet syýasatynyň ileri tutulýan ugrudygyny bellediler. Neşe serişdeleriniň we psihotrop maddalarynyň bikanun dolanyşygyna garşy göreş baradaky halkara konwensiýalaryna gatnaşýan Türkmenistan BMG-niň 2012-2015-nji ýyllarda neşe serişdeleri boýunça toparynyň agzasy hem bolup durýar.
Milli Liderimiziň başlangyjy boýunça neşe serişdeleriniň bikanun dolanyşygynyň öňüni almaga gönükdirilen döwlet syýasatyny has netijeli durmuşa geçirmek maksady bilen, Türkmenistanyň Sagdyn jemgyýet howpsuzlygyny goraýyş döwlet gullugy döredildi. Munuň özi milletiň ruhy we beden taýdan saglygyny goramagyň ýolundaky netijeli ädimi alamatlandyryp, “Döwlet adam üçindir!” diýen şygary baş ýörelge edinýän döwlet syýasatynyň tapgyrlaýyn hem maksatnamalaýyn esasda durmuşa geçirilýändiginiň subutnamasydyr.
Häzirki döwürde Türkmenistanda “2011-2015-nji ýyllarda neşe serişdeleriniň bikanun dolanyşygyna garşy göreşmek, neşe serişdelerine we psihotrop maddalara garaşly adamlara kömek bermek boýunça Milli maksatnamasy” durmuşa geçirilýär. Oňa laýyklykda, neşe serişdeleriniň ýurdumyza getirilmeginiň öňüni almak, neşekeşligi ýüze çykarmak we ony bejermek babatda giň möçberli işler alnyp barylýar.
Sagdyn durmuş ýörelgesini işjeň wagyz etmek boýunça maksatnamanyň durmuşa geçirilmegine döwlet tarapyndan goldaw berilmegi neşekeşlik ýaly wehimiň derejesiniň peselmegine oňyn täsirini ýetirýär. Şunda, hormatly Prezidentimiz Gurbanguly Berdimuhamedow dürli sport çärelerine işjeň gatnaşmak bilen, jemgyýetimiz, ilkinji nobatda bolsa ýaşlar üçin nusgalyk görelde görkezýär.
Bu çärä gatnaşan daşary ýurtlular onuň ähmiýetini belläp, munuň Türkmenistanyň parahatçylygyň, durnukly ösüşiň berkidilmegine ygrarlydygynyň, häzirki zamanyň wehimlerine garşy durmak boýunça ählumumy tagallalaryna anyk goşant goşýandygynyň aýdyň subutnamasydygyny nygtadylar. Dünýä jemgyýetçiligi Türkmenistanyň neşe serişdeleriniň bikanun dolanyşygynyň öňüni almaga, bu ugurda netijeli halkara hyzmatdaşlygynyň ösdürilmegine bolan gyzyklanmalaryny oňlaýar.
Bu ýerde geçirilen çärä gatnaşyjylar ählumumy howpa garşy durmakda möhüm ähmiýeti bolan we sebitde hem-de tutuş dünýäde howpsuzlygyň üpjün edilmegine gönükdirilen asylly çärä gatnaşmaga döredilen mümkinçilik üçin hormatly Prezidentimiz Gurbanguly Berdimuhamedowa tüýs ýürekden alkyş sözlerini aýtdylar.
Kaydol: Kayıt Yorumları (Atom)


text:
«Demokratik saýlawlar türkmen jemgyýetiniň demokratik esaslaryny pugtalandyrmak, hakyky halk häkimiýetliliginiň ýörelgelerini dikeltmek ýolunda möhüm ädimdir.»
Bitarap Türkmenistan Diýarymyzyň başlangyjy esasynda Birleşen Milletler Guramasynyň Baş Assambleýasynyň her ýylyň 3-nji iýunynyň «Bütindünýä welosiped güni» diýip yglan etmeginiň diňe bir ýurdumyzda bedenterbiýäniň we sportuň ösdürilmegine örän uly ünsüň berilýändigini aňlatman, eýsem üstünde erenler örňän gadymy türkmen topragynda bu gün Hormatly Prezidentimiziň taýsyz tagallalary netijesinde, ösen dünýäniň talaplaryna laýyk gelýän ajaýyp stadionlaryň, atçylyk sport toplumlarynyň, döwrebap spor...
Mähriban halkym! Eziz watandaşlar! Sizi Birleşen Milletler Guramasynyň Baş Assambleýasynyň biziň ýurdumyzyň başlangyjy esasynda 3-nji iýuny «Bütindünýä welosiped güni» diýip yglan etmegi bilen tüý...
Türkmenistanda Saýlawlary we sala salşyklary geçirmek baradaky Merkezi toparyň wekilleri 2018-nji ýylyň 11-nji aprelinde geçirilen Azerbaýjan Respublikasynyň Prezidentiniň nobatdan daşary saýlawlaryna...
Möhüm jemgyýetçilik-syýasy möwsüm bolan Türkmenistanyň Mejlisiniň altynjy çagyrylyşynyň düzümini, welaýat, etrap, şäher halk maslahatlarynyň we Geňeşleriň agzalaryny saýlamagyň gutarnykly netijeleri j...
Örän möhüm jemgyýetçilik-syýasy çäräniň — Türkmenistanyň Mejlisiniň altynjy çagyrylyşynyň deputatlarynyň, welaýat, etrap, şäher halk maslahatlarynyň we Geňeşleriň agzalarynyň saýlawlarynyň gutarnykly...


text:
Siriýa goşunynyň ýaranlarynyň operasiýalar otagy Siriýanyň Deýrolzur şäheriniň terrorçylardan halas edilmeginiň uzaga çekmeginiň asly sebäpkärini Amerika bildiler.
Oten agşam Siriýa goşunynyň birinji topary Deýrolzuriň 3 ýyllyk gurşawyny döwüp bu şähere girdi.
Siriýa goşunynyň ýaranlarynyň operasiýalar otagy bir beýannama boýunça Deýrolzuriň 3 ýyllyk gurşawynyň döwülenligini yglan edip Amerika we hamala DAEŞ-e garşy bileleşigiň terrorçylara we jenaýatkärlere berýän goldawlaey Deýrolzuriň halas bolmagynyň yza galmagyna sebäp bolandyr diýip nygtady.
Siriýanyň nebite baý bolan Deýrolzur şäheri 2014-nji ýylyň 14-nji iýulyndan DAEŞ toparynyň erkine geçendir.


text:
Çehiýanyň Orsýete dostlukly garaýan prezidenti Milos Zeman prezident saýlawlarynyň ikinji tapgyrynda Ýewropa tarapdar garşydaşy Žiri Drahos bilen bäsleşer, bu iki dalaşgär milli saýlawlaryň birinji tapgyrynda iň köp ses alanlar boldy.
13-nji ýanwarda tas ähli sesiň sanalmagy bilen, Zeman saýlawçylaryň 38.6 prosentiniň sesini aldy, alym Drahos bolsa 26.6 prosent ses aldy.
Üçünji orunda gelen dalaşgär saýlawçylaryň 10.2 prosent sesini aldy.
Birinji tapgyr saýlawlarda hiç bir kandidat 50 prosentden kän ses almansoň, Zeman we Drahos 26-27-nji ýanwara bellenen ikinji tapgyr saýlawlarda bäsleşige çykar.
Bäsleşige gatnaşan kandidatlaryň hem azyndan üçüsi ikinji tapgyrda Drahosa goldaw berjekdigini aýtdy, Çeh telewideniýesiniň geçiren pikir soramalarynda oňa 48.5 prosent goldaw bildirilýär, Zemana bolsa 44 prosent goldaw bildirildi.
Zeman özüniň prezident bolan döwründe 10.5 millionly merkezi ýewropa döwletini öz Orsýete tarapdar we Hytaý bilen has ýakyn gatnaşyklara goldaw bermek pozisiýasy bilen iki bölege böldi.
Şeýle-de ol berk anti-immigrant pozisiýasy bilen tanaldy.


text:
15 Haziran 2015 Pazartesi
Prezidentimiziň we BMG-niň Baş sekretary Pan Gi Munuň Duşuşygy
Aşgabatda Türkmenistanyň Prezidenti Gurbanguly Berdimuhamedow bilen ýurdumyza resmi sapar bilen gelen Birleşen Milletler Guramasynyň Baş sekretary Pan Gi Munuň arasynda gepleşikler geçirildi.
Irden belent mertebeli myhman özüne bölünip berlen kabulhanadan Türkmenistanyň Prezidentiniň "Oguzhan" köşkler toplumyna tarap ugrady. Bu ýerde, merkezi girelgäniň öňünde BMG-niň Baş sekretary Pan Gi Muny hormatly Prezidentimiz Gurbanguly Berdimuhamedow mähirli we tüýs ýürekden garşylaýar. Türkmen döwletiniň Baştutany belent mertebeli myhmany ýurdumyzyň resmi wekiliýetiniň agzalary bilen tanyşdyrýar. Öz gezeginde Birleşen Milletler Guramasynyň Baş sekretary türkmen Liderini BMG-niň wekiliýetiniň agzalary hem-de BMG-niň Türkmenistanda işleýän düzümleriniň ýolbaşçylary bilen tanyş edýär.
"Oguzhan" zalynda Türkmenistanyň Döwlet Baýdagynyň we BMG-niň baýdagynyň öňünde däp boýunça resmi surata düşüriliş dabarasyndan soň, türkmen döwletiniň Baştutany iri halkara guramasynyň ýolbaşçysyny ikitaraplaýyn gepleşikler geçirilýän zala geçmäge çagyrdy. Bu ýerde Türkmenistanyň Prezidenti bilen BMG-niň Baş sekretarynyň arasyngda ikiçäk gepleşikler geçirildi.
Milli Liderimiz Gurbanguly Berdimuhamedow belent mertebeli myhmany türkmen topragynda mübärekläp, Birleşen Milletler Guramasynyň Baştutanyny Aşgabatda ýene-de kabul etmäge tüýs ýürekden şatdygyny nygtady. Bu gurama bilen Türkmenistany strategiki häsiýete eýe bolan köpýyllyk netijeli hyzmatdaşlyk baglanyşdyrýar. Türkmen döwletiniň Baştutany BMG-niň Baş sekretarynyň şu saparyna ýurdumyzda uly ähmiýet berilýändigini belläp, şu duşuşygyň ählumumy parahatçylygyň, howpsuzlygyň we abadançylygyň maksatlaryna laýyk gelýän däp bolan ikitaraplaýyn hyzmatdaşlygy has-da ösdürmäge hyzmat etjekdigine ynam bildirdi.
BMG-niň Baş sekretary bildirilen myhmansöýerlik we göwünaçyk kabul edilendigi üçin tüýs ýürekden hoşallyk bildirip, Türkmenistana ýene-de gelmek mümkinçiligine örän şatdygyny nygtady. Birleşen Milletler Guramasy Türkmenistan bilen hyzmatdaşlyga örän uly üns berýär. Belent mertebeli myhman şu ýyl Türkmenistanyň hemişelik Bitaraplyk derejesine eýe bolandygyna 20 ýyl dolýandygyny belläp, hormatly Prezidentimiz Gurbanguly Berdimuhamedowy bu şanly sene bilen mähirli gutlady. Şu ýyl BMG-niň döredilmeginiň 70 ýyllygynyň hem bellenip geçilýändigi bellärliklidir we munuň özi örän wajyp waka bolup durýar diýip, Pan Gi Mun aýtdy.
BMG-niň Baş sekretary Türkmenistanyň Baştutanynyň örän oýlanyşykly döredijilikli içeri we daşary syýasatyna ýokary baha berdi. Şol syýasat netijesinde ýurtda durmuş-ykdysady ösüşde uly sepgide ýetildi, iri möçberli maksatnamalar we taslamalar durmuşa geçirilýär, halkyň abadan durmuşy üçin hemme zerur şertler döredilýär diýip, ol belledi.
Soňra jenap Pan Gi Mun Aşgabat barada özünde galan täsirlerini aýdyp, türkmen paýtagtynyň gün-günden gözelleşýändigini, munuň hem ýurtda amala aşyrylýan özgertmeler ýaly Türkmenistanyň saýlap alan ýolunda gazanan belent üstünliklerine şaýatlyk edýändigini belledi.
Milli Liderimiz we belent mertebeli myhman duşuşygyň dowamynda Türkmenistan-BMG hyzmatdaşlygynyň esasy ugurlaryny we geljegini ara alyp maslahatlaşyp, köptaraply mümkinçilige eýe bolan netijeli özara hereketleri mundan beýläk-de hemmetaraplaýyn pugtalandyrmak we ösdürmek barada pikirlerini aýtdylar.
Dünýä derejesinde durnukly ösüşiň aýrylmaz bölegi hökmünde ekollogiýa meselesi hyzmatdaşlygyň möhüm ugurlarynyň biri hökmünde atlandyryldy. Mälim bolşy ýaly, bu ulgamda ýurdumyz BMG-niň Baş Assambleýasynyň we Rio-de-Žaneýrodaky (Braziliýa) "Rio+20" Bütindünýä maslahaty, BMG-niň Sendaýdaky (Ýaponiýa) Tebigy betbagtçylyklaryň howpuny azaltmak boýunça III Bütindünýä maslahaty hem-de Tegudaky (Koreýa Respublikasy) VII Bütindünýä suw maslahaty ýaly beýleki iri halkara maslahatlarynyň münberlerinden beýan eden birnäçe anyk başlangyçlaryň awtory bolup durýar. BMG-nyň, beýleki abraýly halkara guramalarynyň çäklerinde bu möhüm ugurda oňyn hyzmatdaşlygy çuňlaşdyrmak ugrunda çykyş edip, Türkmenistan bütin adamzady tolgundyrýan meseleleriň sazlaşykly çözgüdini işläp düzmekde işjeň orny eýeleýär.
Daşky gurşawy goramak, biologiýa köpdurliligi goramak, tebigy serişdenleri aýawly peýdalanmak, ýaşyl innowasion tehnologiýalary ornaşdyrmak we umuman ekologiýa howpsuzlygy üpjün etmek ýurdumyzda döwlet syýasatynyň ileri tutulýan ugurlarynyň derejesine çykaryldy. Türkmenistanda ykdysadyýet we durmuş ulgamynda durmuşa geçirilýän uly möçberli milli özgertmeler maksatnamalarynyň ählisi adamlaryň ähli babatda durmuşynyň abadançylygynyň möhüm şerti hökmünde ekologiýa aladalary bilen ykjam baglanyşyklydyr. Her ýyl Türkmenistanda umumymilli bag ekmek möwsümi geçirilýär. Ýurdumyzyň ähli künjeklerinde emele gelen uly möçberli gök zolaklar onuň netijeleri boldy.
BMG-niň tebigaty goramaga degişli esasy maksatnamalaryna goşulyp, ýurdumyz bu resminamalaryň düzgünlerini milli kanunçylyga ornaşdyrmak boýunça maksada laýyk işleri alyp baryp, öz üstüne alan borçnamalaryna üýtgewsiz ygrarlydygyny görkezýär.
Häzirki ýagdaýlar babatda Türkmenistanyň BMG-niň howandarlygynda ýöriteleşdirilen düzümi—Merkezi Aziýada howanyň üýtgemegi bilen bagly tehnologiýalar boýunça sebit merkezini döretmek baradaky başlangyjy möhüm ähmiýete eýe bolýar. Şol merkeziň işi üçin türkmen tarapy Aşgabatda zerur bolan düzümleri bermäge taýýardyr. Kanunçylyk derejesinde howanyň üýtmegi boýunça milli strategiýanyň kabul edilmegi hem bu ulgamda ýurdumyzyň umumy tagallalara hakyky goşandy bolup durýar.
Ekologiýa howpsuzlygyny üpjün etmek hem-de howanyň üýtgemegi bilen baglanyşykly meseleler gönüden-göni suw serişdelerini goramak we aýawly peýdalanmak wezipeleri bilen utgaşyklydyr we türkmen döwleti bu ulgamda gyzyklanma bildirilýän hyzmatdaşlygy ýola goýmaga örän işjeň gatnaşýar. Şu babatda Türkmenistan köptaraply gatnaşyk etmegiň täze syýasy -diplomatik görnüşi hem-de halkara derejesinde ulgamlaýyn gepleşikler hökmünde "suw diplomatiýasy" pikirini işjeň öňe ilerletmek üçin şertleri döretmegiň zerurdygy barada ençeme gezek beýan etdi, şeýle hem BMG-niň Suw Strategiýasyny işläp taýýarlamak baradaky başlangyjy öňe sürdi.
Şunda ýurdumyzyň suwdan netijeli we aýawly peýdalanmak işinde uly tejribä eýedigini bellemek gerek. Şuňa degişli däpler türkmen halkyna gadymy asyrlardan bäri mahsusdyr. Şu ýerde Garagumyň jümmüşinde täsin "Altyn asyr" Türkmen kölüni gurmak boýunça durmuşa geçirilýän uly möçberli taslamany aýdyň mysal hökmünde getirip bolar. Ýurdumyzyň ähli welaýatlarynyň ekerançylyk ýerlerinden lagym suwlaryny ýygnamak üçin amala aşyrylýan bu taslamanyň ilkinji nobatdakysy 2009-njy ýylda ulanmaga berildi. Bu çylşyrymly suw tehniki ulgamynyň desgasy oba hojalyk ekinleriniň melioratiw ýagdaýlaryny gowulandyrmagy, topragyň kem-kemden ýaramazlaşmagyny goramagy, öri meýdanlaryň suwuny köpeltmegi, balyk hojalygyny ösdürmegi, suw serişdeleriniň ätiýaçlygyny döretmegi goşmak bilen, bar bolan ekologiýa, ykdysady we durmuş meselelerini üstünlikli çözmäge mümkinçilik berýär.
Türkmenistan Araly halas etmek ýaly sebit üçin örän wajyp bolan meseläniň çözgüdini tapmakda hem başlangyçly çemeleşmelerini görkezip, Birleşen Milletler Guramasynyň işjeň gatnaşmagynda bu meselä toplumlaýyn çemeleşmek ugrunda çykyş edýär. Hormatly Prezidentimiz Gurbanguly Berdimuhamedow "Rio+20" Bütindünýä maslahatyň münberinden Türkmenistanyň BMG-niň Aral üçin ýörite maksatnamasyny işläp düzmek baradaky başlangyjy beýan etdi. Araly halas etmegiň halkara gaznasyny döredijileriň biri bolmak bilen, ýurdumyz sebitiň ýurtlarynyň hem-de dünýä jemgyýetçiliginiň bu ugurdaky umumy tagallalaryny artdyrmaga ýardam etmäge ymtylýar.
Hazarda netijeli hyzmatdaşlygy ösdürmäge, onuň baý bioköpdürliligini we täsin ekoulgamyny gorap saklamaga aýratyn üns berip, Türkmenistan Hazar sebitinde daşky gurşawy goramak meselelerine garamak hem-de degişli teklipleri we maslahatlary işläp taýýarlamak üçin hemişelik hereket edýän edara hökmünde Hazar ekologiýa maslahatyny guramak barada teklibi öňe sürdi. Ýurdumyz şeýle hem Hazar deňziniň suw biologiýa serişdelerini goramak we oýlanyşykly peýdalanmak hakynda Ylalaşygy taýýarlamagyň başyny başlaýjy bolup çykyş etdi. Şol Ylalaşyga geçen ýylyň sentýabrynda Astrahanda /Russiýa Federasiýasy/ geçirilen Hazarýaka döwletleriniň Baştutanlarynyň IV maslahatynyň netijeleri boýunça gol çekildi.
Duşuşygyň barşynda Türkmenistanyň Prezidenti we BMG-niň Baş sekretary şeýle hem sebit we dünýä ähmiýetli binäçe beýleki wajyp meseleler boýunça özara pikir alyşdylar.
Soňra gepleşikler "Gorkut ata" zalynda iki tarapyň wekiliýetleriniň agzalarynyň gatnaşmagynda giňişleýin düzümde dowam etdi.
Hormatly Prezidentimiz Gurbanguly Berdimuhamedow BMG-niň Baş sekretaryny we wekiliýetiň ähli agzalaryny mübärekläp, ýurdumyza gelmek baradaky çakylygy kabul edendigi üçin belent mertebeli myhmana minnetdarlyk bildirdi. Döwlet Baştutanymyzyň nygtaýşy ýaly, bu saparyň aýratyn ähmiýeti bar. Çünki bu sapar ýubileý ýylynda – Birleşen Milletler Guramasynyň döredilmeginiň 70 ýyllygy hem-de Türkmenistanyň hemişelik bitaraplyk hukuk ýagdaýynyň ykrar edilmeginiň 20 ýyllygy giňden bellenilýän döwründe amala aşyrylýar.
Hut Birleşen Milletler Guramasynda biziň bitarap, parahatçylyk, söýüji, hiç bir bileleşige girmeýän döwlet bolmak baradaky islegimiz dünýä bileleşiginiň ähli agzalary tarapyndan ykrar edildi diýip, türkmen Lideri aýtdy. Şunuň bilen baglylykda, döwlet Baştutanymyz howpsuzlyk, ýaragsyzlanmak we sebitde ösüşi üpjün etmek babatda Türkmenistanyň öňe sürýän halkara başlangyçlaryna berýän goldawy üçin, Birleşen Milletler Guramasyna minnetdarlyk bildirdi.
Soňra hormatly Prezidentimiz Gurbanguly Berdimuhamedowyň belleýşi ýalyň, bu Gurama ýurdumyza milli ösüşiň ykdysady, ekologiýa ugurlarynda we beýleki köp ugurlarda, demokratik institutlarymyzy kemala getirmekde we kämilleşdirmekde uly ýardam berýär. Biz bu abraýly halkara Guramasynyň kömegine ýokary baha berýäris.
Türkmenistanda 2015-nji ýyl Bitaraplyk we parahatçylyk ýyly diýlip yglan edildi. Biziň halkymyz bu taryhy senäni tutuş dünýä bileleşigi bilen bilelikde giňden belleýär diýip, milli Liderimiz sözüni dowam etdi. Hormatly Prezidentimiz Gurbanguly Berdimuhamedow mümkinçilikden paýdalanyp, BMG-niň Baş sekretaryny Aşgabatda bu şanly senä bagyşlanyp, dekabr aýynda geçiriljek Halkara maslahatyna hem-de baýramçylyk dabaralaryna çagyrdy.
Birleşen Milletler Guramasynyň belent ynsanperwerlik taglymatlary – döwletleriň we halklaryň arasynda parahatçylyk söýüjilik, adalatly, deňhukukly gatnaşyklary alyp barmak, birek - biregiň medeniýetine we özboluşly ösüşine hormat goýmak biziň daşary ýurtlar bilen gatnaşyklarymyzda baş ýörelgelerimizdir diýip, türkmen Lideri nygtady.
Birleşen Milletler Guramasy bilen giň gerimli, anyk maksada gönükdirilen we uzak geljegi nazara alýan hyzmatdaşlyk etmek – Türkmenistanyň saýlap alan strategiki ýoludyr. Şunuň bilen baglylykda, döwlet Baştutanymyz Türkmenistan bilen Birleşen Milletler Guramasynyň arasyndaky hyzmatdaşlyk soňky döwürde has işjeň we netijeli ösdürilýändigini, bu hyzmatdaşlygyň howpsuzlyk meselelerinden başlap, demokratik institutlary ösdürmäge, daşky gurşawy goramaga we gender syýasatyna çenli möhüm ugurlaryň ählisini öz içine alýandygyny belledi.
Biziň ýurdumyzda Birleşen Milletler Guramasynyň köp sanly ýöriteleşdirilen agentlikleri we institutlary hemişelik esasda işleýär. Bu edaralaryň hatarynda Ösüş maksatnamasyny, Bosgunlaryň işi baradaky Ýokary Komissaryň müdirligini, Çagalar gaznasyny, Bütindünýä Saglygy goraýyş guramasyny, Neşe we jenaýatçylyk baradaky müdirligi, Ilat gaznasyny görkezmek bolar. Biz şeýle hyzmatdaşlygy giňden goldaýarys diýip, Türkmenistanyň Prezidenti aýtdy .
Birleşen Milletler Guramasynyň Merkezi Aziýa üçin öňüni alyş diplomatiýasy boýunça sebit merkezi eýýäm 7 ýyl bäri işleýär. Bu Merkeziň açylmagy sebitleriň parahatçylykly we sazlaşykly ösmegi, Merkezi Aziýa ýurtlary bilen Birleşen Milletler Guramasynyň, beýleki abraýly halkara guramalarynyň arasynda hyzmatdaşlyk etmek üçin zerur şertleri döretmekde dünýä bileleşiginiň alyp barýan işleriniň ugrunyň birdigini ýene-de bir gezek tassyklady. Bu Sebit merkeziniň Aşgabatda ýerleşdirilmegini biz Bitarap döwletimize bildirilen uly hormat we ynam hasaplaýarys diýip, Türkmenistanyň Baştutany belledi.
Biziň ýurdumyz Birleşen Milletler Guramasynyň derejesinde halkara meseleleri çözülende syýasy-diplomatik çäreleri ileri tutmak hakyndaky Jarnamany kabul etmek baradaky başlangyjy öňe sürýr. Biz Merkezi Aziýada we Hazar deňzi sebitinde hoşmeýilli goňşuçylyk we hyzmatdaşlyk gatnaşyklaryny berkitmegi maksat edinýäris. Şoňa görä-de, sebitiň döwletleriniň we goňşy ýurtlaryň, şeýle hem gyzyklanma bildirýän halkara guramalarynyň gatnaşmagynda köptaraply syýasy gepleşikleri yzygiderli geçirmegiň guralyny döretmegi teklip edýäris. Biziň pikirimizçe, hyzmatdaşlygyň şeýle görnüşi sebitde syýasy, ykdysady we ynsanperwer ugurlardaky ýagdaýlara oňyn täsir eder diýip, milli Liderimiz aýtdy. Şeýle guraly döretmek üçin ilkinji ädim hökmünde, Türkmenistan Birleşen Milletler Guramasynyň howandarlygynda Merkezi Aziýada howpsuzlyk we hyzmatdaşlyk boýunça maslahaty geçirmegi teklip edýär. Döwlet Baştutanymyz bu başlangyjy Baş sekretaryň goldajakdygyna ynam bildirdi.
Milli Liderimiz Owganystandaky syýasy ýagdaýy düzgünleşdirmek hem häzirki döwürde möhüm mesele bolup durýandygyny, şoňa görä-de, bu ýurtda bolup geçýän oňyn özgerişleri goldamak, owgan halkyna ylalaşyga gelmäge we agzybirligi gazanmaga iş ýüzünde ýardam bermek zerur bolup durýandygyny belledi. Türkmenistan Bitarap ýurt hökmünde Birleşen Milletler Guramasynyň howandarlygynda we işjeň gatnaşmagynda giň gerimli owganara gepleşiklerini geçirmek üçin öz syýasy giňişligini hödürleýär. Hormatly Prezidentimiz Gurbanguly Berdimuhamedow bu barada aýtmak bilen, syýasy meselelerden başga-da, Owganystana anyk ykdysady goldaw bermek, ýurdy sebit derejesindäki gatnaşyklara hem-de geljegi uly bolan taslamalara çekmek zerur bolup durýar diýip belledi.
Döwlet Baştutanymyz ýaraglary ýaýratmazlyk we ýaragsyzlanmak boýunça işjeň tagalla etmäge, bu ugurda halkara hukuk binýadyny berkitmäge gönükdirilen çäreleri ara alyp maslahatlaşmak boýunça gepleşikleri dowam etmegi hem biz halkara bileleşiginiň öňünde durýan ilkinji nobatdaky wezipeleriň biri hasap edýäris diýip nygtady.
Ýaragsyzlanmak boýunça çäreleri amala aşyrmakda, ilkinji nobatda, Birleşen Milletler Guramasynyň degişli düzümlerini kämilleşdirmek zerur bolup durýar. Şunuň bilen baglylykda, hormatly Prezidentimiz Aziýada Birleşen Milletler Guramasynyň Ýaragsyzlanmak boýunça sebit merkezini döretmek meselesine seretmegi hem maksadalaýyk hasaplaýandygyny aýtdy.
Durnukly energiýa we energetika howpsuzlygy Türkmenistanyň Birleşen Milletler Guramasy bilen hyzmatdaşlygynyň srategik ugrudyr diýip, milli Liderimiz sözüni dowam etdi hem-de mälim bolşy ýaly, 2007-nji ýylda Türkmenistanyň Birleşen Milletler Guramasynyň howandarlygynda bu meseläni giňden ara alyp maslahatlaşmak baradaky başlangyç bilen çykyş edendigini belledi. Baş Assambleýanyň energiýa serişdelerini ygtybarly we durnukly üstaşyr ibermek baradaky iki sany rezolýusiýasynyň kabul edilmegi bu ugurda möhüm ädim boldy. Alnyp barylýan bu işleriň ahyrky maksady Birleşen Milletler Guramasynyň ähli meseleleri öz içine alýan resminamasyny işläp taýýarlamak bolup durýar. Bu resminama ählumumy energetiki giňişlikde işleri alyp barmagyň umumy düzgünlerini üpjün etmäge niýetlenendir. Şoňa görä-de, Rezolýusiýanyň düzgünlerine laýyklykda Birleşen Milletler Guramasynyň täze halkara - hukuk resminamasyny taýýarlamak boýunça bilermenler topary döredildi. Bu toparyň birinji mejlisi geçen ýylyň dekabrynda Aşgabatda geçirildi. Biz Birleşen Milletler Guramasy bilen energiýa howpsuzlygynyň meseleleri boýunça işjeň hyzmatdaşlygymyzy dowam ederis diýip, hormatly Prezidentimiz Gurbanguly Berdimuhamedow belledi hem-de ýurdumyzyň BMG-niň Baş sekretarynyň bu ugurda bize ýardam bermegine we goldawyna bil baglaýandygyny aýtdy.
Türkmenistan howanyň üýtgemegi we daşky gurşawy goramak meselelerinde hem Birleşen Milletler Guramasy bilen hyzmatdaşlyk etmegi möhüm hasaplaýar. Şoňa görä-de durnukly ösüş boýunça Bütindünýä RIO+20 maslahatynda gazanylan ylalaşyklary ýerine ýetirmekde bu Gurama uly ähmiýet berýäris diýip, döwlet Baştutanymyz aýtdy.
Mälim bolşy ýaly, Merkezi Aziýa ýurtlary üçin Durnukly ösüş boýunça döwletara topary özüniň 2007-nji ýylyň iýunynda we 2008-nji ýylyň noýabrynda kabul eden çözgütleri bilen howanyň üýtgemeginiň meseleleri boýunça sebitiň döwletleriniň alyp barýan işlerini utgaşdyrmagy Türkmenistanyň üstüne ýükledi. Şunuň bilen baglylykda, Türkmenistan sebitde netijeli hyzmatdaşlyk etmäge çalyşýar diýip, hormatly Prezidentimiz Gurbanguly Berdimuhamedow belledi. Bu işe doly jogapkärçilik bilen çemeleşip, biziň ýurdumyz soňky döwürde sebitde hyzmatdaşlygy işjeň alyp barmaga, zerur ulgamlaýyn gurallary döretmäge gönükdirilen ençeme anyk başlangyçlar bilen çykyş etdi. Gürrüň, hususan-da, Howanyň üýtgemegi bilen bagly tehnologiýalar boýunça sebit merkeziniň döredilmegi barada barýar.
Milli Liderimiz bu Sebit merkeziniň talabalaýyk işlemegi üçin Durnukly ösüş boýunça döwletara toparynyň amatly şertleri döretjekdigine ynam bildirip, Türkmenistanyň Merkeziň işini amala aşyrmak üçin Aşgabatda zerur bolan üpjünçilik ulgamlaryny bermäge taýýardygyny tassyklady. Hormatly Prezidentimiz Gurbanguly Berdimuhamedow pursatdan peýdalanyp, Baş sekretara, ýakyn wagtda Howanyň üýtgemegi bilen bagly tehnologiýalar boýunça Sebit merkezini döretmek boýunça anyk çözgütleri kabul etmek üçin bu başlangyjy goldamak baradaky teklip bilen ýüzlendi. Häzirki döwürde bu Merkeziň işlemegi bilen bagly guramaçylyk, tehniki, maliýe we beýleki meseleler boýunça resminamalar taýýarlandy. Biz bu resminamalary ara alyp maslahatlaşmak üçin Birleşen Milletler Guramasynyň Sekretariatyna bermäge taýýar diýip, türkmen döwletiniň Baştutany aýtdy.
Hormatly Prezidentimiz şeýle hem Merkezi Aziýada ýüze çykýan meseleleri çözmek üçin Aşgabat şäherinde Birleşen Milletler Guramasynyň bölümini açmagy teklip etdi. Bu bölümiň binasyny gurmak we ony saklamak bilen bagly ähli çykdajylary öz üstümize almaga taýýardygymyzy bellemek isleýärin milli Liderimiz aýtdy.
Döwlet Baştutanymyz Birleşen Milletler Guramasy bilen strategiki hyzmatdaşlyk etmegiň Bitarap Türkmenistanyň daşary syýasatynyň ileri tutulýan ugry bolup durýandygyny we şeýle bolmagynda galýandygyny aýdyp, ýurdumyzyň Birleşen Milletler Guramasy, onuň ýöriteleşdirilen düzümleri bilen özara gyzyklanma bildirilýän ähli ugurlar boýunça gyşarnyksyz we anyk maksada gönükdirilen işleri alyp barjakdygyny nygtady. Milli Liderimiz Gurbanguly Berdimuhamedow bu hyzmatdaşlygyň mümkinçiliginiň örän giňdigini, her ýyl geljegi uly bolan täze ugurlaryň ýüze çykýandygyny kanagatlanmak bilen aýdyp, özara düşünişmegiň we ynanyşmagyň ýetilen derejesine ýokary baha berdi.
Sözüniň ahyrynda, hormatly Prezidentimiz Birleşen Milletler Guramasynyň Baş Sekretary, hormatly jenap Pan Gi Munuň dünýäde parahatçylygy, howpsuzlygy we durnukly ösüşi üpjün etmekde ägirt uly hyzmatyny aýratyn belledi, şeýle hem Türkmenistan bilen hyzmatdaşlyk etmäge köp ýyllardan bäri goşýan şahsy goşandy üçin, oňa tüýs ýürekden minnetdarlyk bildirdi.
Birleşen Milletler Guramasynyň Baş sekretaryna söz berilýär.
Jenap Pan Gi Mun Türkmenistan bilen Birleşen Milletler Guramasynyň arasyndaky hyzmatdaşlyga ýokary baha berip, ýakynda BMG-niň Baş Assambleýasynyň "Türkmenistanyň hemişelik Bitaraplygy" Rezolýusiýasynyň kabul edilmegi bilen döwlet Baştutanymyzy ýene-de bir gezek gyzgyn gutlady. Belent mertebeli myhmanyň belleýşi ýaly, munuň özi 1995-nji ýylda BMG-niň Baş Assambleýasy tarapyndan Türkmenistanyň hemişelik Bitaraplygy hakyndaky Rezolýusiýanyň üstünlikli amala aşyrylmagynyň dabaralanýandygynyň aýdyň subutnamasy bolup durýar.
Türkmen Lideriniň BMG bilen hyzmatdaşlygy ösdürmek boýunça tagallalaryna goldawyny beýan edip, şeýle hem BMG-niň Merkezi Aziýa üçin Öňüni alyş diplomatiýasy boýunça sebit merkeziniň işine ýakyndan goldaw berýändigine hoşallyk bildirip, jenap Pan Gi Mun Türkmenistanyň sebitde durnukly ösüşi we howpsuzlygy berkitmekde, netijeli hyzmatdaşlygy has-da işjeňleşdirmekde netijeli syýasatynyň möhüm ähmiýete eýedigini nygtady.
BMG-niň Baş sekretary BMG-niň Aşgabatdaky öňüni alyş diplomatiýasynyň sebit merkeziniň netijeli işleýändigini bellemek bilen, Merkezi Aziýada suw meseleleri, şol sanda topragyň ýagdaýyny gowulandyrmak bilen baglanyşykly amala aşyrylýan taslamalaryň ähmiýetini nygtady.
Jenap Pan Gi Mun sözüni dowam edip, terrorçylyga garşy göreşmek babatda umumy tagallalary has-da birleşdirmegiň zerurdygyny nygtady. Geljekde bu ugurda BMG-niň hereket etmegiň degişli meýilnamasy möhüm ädim bolmaga hyzmat etmelidir we muňa sebit we halkara derejesinde ýokary baha berilýär diýip, BMG-niň Baş sekretary aýtdy.
Jenap Pan Gi Mun Türkmenistanyň yzygiderli ykdysady ösüşini kanagatlanma bilen nygtap, bütin dünýäde maliýe-ykdysady çökgünligiň dowam edýändigine garamazdan, ýurdumyzyň bu ulgamda uly ösüşlere eýe bolýandygyny belledi.
Belent mertebeli myhman ekologiýa meselesine degip geçip, Türkmenistanda howanyň üýtgemegi bilen baglanyşykly maksatnamanyň üstünlikli durmuşa geçirilýändigini belledi. Şunuň bilen baglylykda, ýurduň ekologiýa abadançylygynyň pugtalanmagyna ýardam berýän amala aşyrylýan giň möçberli bagy-bossanlyga büremek maksatnamasy ähmiýetli ýagdaý bolup çykyş edýär.
BMG-niň Baş sekretary energetika ulgamynda halkara gatnaşyklary baradaky meselelere ünsi çekip, bu ugurda Türkmenistan tarapyndan durmuşa geçirilýän taslamalaryň, şol sanda täzeden dikeldilýän energiýa serişdeleri babatda, hususan-da, gün we ýel energiýasyny ulanmak baradaky taslamalaryň ähmiýetini nygtady. Birleşen Milletler Guramasynyň edaralary hem öz nobatynda bu ugurda netijeli işleri alyp barýarlar.
BMG-niň amala aşyrýan işleri maliýe-ykdysady ulgamyna hem degişlidir. Şunuň bilen baglylykda, jenap Pan Gi Mun BMG-niň bu babatdaky tagallalaryny hem-de tekliplerini goldamagy milli Liderimizden haýyş etdi. Bu hem Türkmenistanyň bu ugurda alyp barýan syýasatynyň bütin dünýäde dabaralanýandygynyň aýdyň subutnamasyna öwrüler.
BMG-niň Baş sekretarynyň belleýşi ýaly, türkmen Lideriniň durmuşa geçirýän oýlanyşykly we öňdengörüji syýasaty netijesinde 2016-2030-njy ýyllar üçin ösüş maksatnamasynyň goldanylmagyna garaşylýar. Şunuň bilen baglylykda, jenap Pan Gi Mun Türkmenistanyň diwersifikasiýa ýörelgelerine esaslanan ykdysadyýetiniň üstünlikli ösdürilýändigine ýokary baha berdi.
BMG-niň Baş sekretary şeýle hem Türkmenistanyň Bütindünýä saglygy goraýyş guramasy, Bütindünýä banky, ÝUNESKO we beýleki düzümler bilen ýakyndan işläp, digeşil maglumatlar binýadynyň döredilmeginde goldaw berjekdigine ynam bildirdi. Dünýäniň ähli ýurtlarynyň we halkara guramalarynyň şol maglumatlardan peýdalanmaga mümkinçiligi bolar. Munuň özi biziň başlangyçlarymyzyň biridir diýip, Pan Gi Mun aýtdy hem-de bitewi utgaşdyrylan maglumatlar binýadynyň dörediljekdigini belledi. Nygtalyşy ýaly, şunuň netijesinde dürli banklaryň, hususan-da, Aziýa ösüş bankynyň, Ýewropa ösüş we özgeriş bankynyň, Orta Gündogar banklarynyň maglumatlar binýady giňeldiler.
Jenap Pan Gi Mun BMG bilen hyzmatdaşlyga ýakyndan goldaw berýändigi üçin türkmen Liderine hoşallyk bildirip, şu ýyl Türkmenistanyň Bitaraplyk derejesiniň 20 ýyllygynyň hem-de Birleşen Milletler Guramasynyň esaslandyrylmagynyň 70 ýyllygynyň bellenilýändigine ünsi çekdi we Türkmenistan-BMG hyzmatdaşlygyny has-da pugtalandyrmak üçin bu iki şöhratly senäniň uly ähmiýetini aýratyn nygtady. Şunuň bilen baglylykda, iri halkara guramasynyň ýolbaşçysy biziň ýurdumyzyň BMG-niň adam hukuklary baradaky degişli edaralary bilen özara hereketlerine ýokary baha berdi.
BMG-niň Baş sekretary milli Liderimize Birleşen Milletler Guramasynyň Türkmenistandaky hemişelik utgaşdyryjysynyň edarasynyň işine berýän goldawy hem-de bu edaranyň binasy baradaky teklibi üçin tüýs ýürekden hoşallyk bildirip, Türkmenistanyň Prezidentiniň Owganystanyň howpsuzlygyny üpjün etmek bilen bagly sebit maslahatyny geçirmek baradaky teklibini goldady.
Giňişleýin düzümdäki gepleşikler tamamlanandan soň, hormatly Prezidentimiz we BMG-niň Baş sekretary "Magtymguly" zalyna bardylar, şol ýerde köpçülikleýin habar beriş serişdeleriniň wekillerine ýüzlenme bilen çykyş etdiler.
Hormatly Prezidentimiz duşuşygyň netijeleri barada aýdyp, Birleşen Milletler Guramasynyň Baş sekretary jenap Pan Gi Muny türkmen topragynda ýene-de bir gezek tüýs ýürekden mübärekledi we geçirilen netijeli gepleşikler üçin belent mertebeli myhmana we BMG-niň wekiliýetiniň ähli agzalaryna minnetdarlyk bildirdi. Bu gepleşikler özara düşünişmek, birek-birege hormat goýmak we açyklyk ýagdaýynda geçdi.
Hormatly Prezidentimiz Gurbanguly Berdimuhamedow gepleşikleriň dowamynda ikitaraplaýyn hyzmatdaşlygyň häzirki ýagdaýynyň we mümkinçilikleriniň ara alnyp maslahatlaşylandygyny, sebit we halkara meseleleriniň birnäçesi boýunça pikir alşylandygyny belläp, duşuşygyň Türkmenistanyň we BMG-niň dürli ugurlar boýunça hyzmatdaşlygy mundan beýläk-de yzygiderli ösdürmäge taýýardygyny tassyklandygyny nygtady. Hyzmatdaşlygy ösdürmek üçin iki tarapyň hem uly mümkinçilikleri bar diýip, döwlet Baştutanymyz aýtdy.
Birleşen Milletler Guramasy bilen köptaraplaýyn hyzmatdaşlyk etmek Türkmenistan üçin ileri tutulýan strategik ugur bolup durýar. Birleşen Milletler Guramasynyň dünýädäki häzirki şertlerde durnukly ýagdaýy, howpsuzlygy we durnukly ösüşi üpjün etmegiň kepili bolup durýandygyna biz doly ynanýarys. Bu abraýly Guramanyň beýik ynsanperwer garaýyşlary, Düzgünnamasyndaky ýörelgeler bolsa, halkara gatnaşyklarynyň ahlak we hukuk esasy bolup durýar diýip, hormatly Prezidentimiz Gurbanguly Berdimuhamedow nygtady.
Birleşen Milletler Guramasyny özgertmek bilen bagly meselede Türkmenistan hut şu garaýyşlardan ugur alýar diýip, türkmen Lideri aýtdy we bu özgertmeleriň BMG-niň dünýädäki ornuny berkitmäge we giňeltmäge gönükdirilen bolmalydygyny nygtady. Ýurdumyz Birleşen Milletler Guramasyna agza döwletleriň, onuň Baş sekretarynyň bu Guramanyň işine has depginli, netijeli, açyk, demokratik häsiýet bermäge gönükdirilen tagallalaryny goldaýar. Biz şu maksatlardan ugur alyp, Howpsuzlyk Geňeşiniň gurluşyny kämilleşdirmegiň, Baş Assambleýa bilen BMG-niň bu edarasynyň arasynda ysnyşykly we netijeli hyzmatdaşlygy ýola goýmagyň zerurdygy baradaky garaýyşlary öňe sürýäris diýip, hormatly Prezidentimiz aýtdy.
Milli Liderimiz Gurbanguly Berdimuhamedowyň belleýşi ýaly, şonuň bilen birlikde, esasy zat – bütin dünýäde parahatçylygy we durnukly ösüşi üpjün etmekde halkara jemgyýetçiliginiň esasy guraly hökmünde Birleşen Milletler Guramasynyň köptaraply kanuny üýtgewsiz we berk bolmalydyr. Döwlet Baştutanymyzyň aýdyşy ýaly, duşuşygyň barşynda Türkmenistan-BMG hyzmatdaşlygynyň täze many-mazmun bilen baýlaşyp, netijeli, yzygiderli we özara gyzyklanma bildirilýän häsiýete eýedigi kanagatlanma bilen bellenildi.
Hormatly Prezidentimiz Gurbanguly Berdimuhamedow bu baradaky gürrüňi dowam edip, häzirki döwürde Türkmenistanda Birleşen Milletler Guramasynyň birnäçe ýöriteleşdirilen edaralarynyň – BMG-niň Ösüş maksatnamasynyň, Bosgunlaryň işi baradaky Ýokary Komissarynyň müdirliginiň, Çagalar gaznasynyň, Bütindünýä Saglygy goraýyş guramasynyň, Neşe we jenaýatçylyk baradaky müdirliginiň, Ilat gaznasynyň hemişelik esasda iş alyp barýandygyny nygtady. Biz bu işi mundan beýläk-de dowam ederis.
Gepleşikleriň barşynda sebitde we dünýäde parahatçylygy, durnukly ösüşi we howpsuzlygy berkitmek bilen bagly meselelere aýratyn ähmiýet berildi. Türkmenistan we BMG bu ugurda mundan beýläk-de ýakyndan hyzmatdaşlyk etmek barada ylalaşyp, ähli içerki we halkara meselelerini diňe parahatçylykly ýol bilen, syýasy serişdeler arkaly çözüp bolýandygyna ynanýandyklaryny beýan etdiler diýip, döwlet Baştutanymyzyň gürrüňini dowam etdi. Şunuň bilen baglylykda, ştab - kwartirasy Aşgabatda ýerleşýän Birleşen Milletler Guramasynyň Merkezi Aziýa üçin öňüni alyş diplomatiýasy boýunça sebit merkeziniň alyp barýan işine ýokary baha berildi.
Duşuşygyň çäklerinde Owganystandaky ýagdaýy düzgünleşdirmek meselelerine aýratyn üns berildi. Şunuň bilen baglylykda, Türkmenistanyň Owganystanda bar bolan ähli meseleleri diňe parahatçylykly ýol bilen, syýasy - diplomatik usullar arkaly çözmäge eýerýändigi baradaky ýörelgesi beýan edildi.
Gepleşikleriň barşynda, şeýle hem ýaraglary ýaýratmazlyk we ýaragsyzlanmak işlerini güýçlendirmek, şeýle hem degişli halkara –hukuk binýadyny giňeltmäge gönükdirilen çäreleri ara alyp maslahatlaşmak ýaly, halkara jemgyýetçilginiň öňünde durýan möhüm meseleleri çözmekde bilelikdäki tagallalaryň wajypdygy nygtaldy.
Döwlet Baştutanymyz bu barada aýtmak bilen, Merkezi Aziýada ýadro ýaragyndan erkin zolak hakyndaky şertnamany durmuşa geçirmegiň aýratyn ähmiýete eýedigini belledi. Biziň ýurdumyz BMG-niň Baş sekretarynyň orunbasarynyň edarasy bilen ýaragsyzlanmak we bu ugurda birnäçe başlangyçlary durmuşa geçirmek meseleleri boýunça işjeň hyzmatdaşlyk etmäge taýýardyr. Şunuň bilen baglylykda, hormatly Prezidentimiz Gurbanguly Berdimuhamedow Türkmenistanyň Birleşen Milletler Guramasynyň Aziýada Ýaragsyzlanmak boýunça sebit merkezini döretmek baradaky başlangyjy öňe sürýändigini aýtdy.
Özara pikir alyşmalaryň dowamynda ýene-de bir möhüm mesele – energiýa serişdelerini halkara bazarlaryna ygtybarly ibermegiň şertlerini üpjün etmek barada meselä garaldy. Bu meseläni çözmek üçin ulgamlaýyn usullary işläp taýýarlamagyň zerurdygyna dünýä jemgyýetçiliginiň düşünýändigini kanagatlanma bilen belledik diýip, milli Liderimiz aýtdy we Birleşen Milletler Guramasy tarapyndan energiýa serişdelerini ygtybarly we durnukly üstaşyr geçirmegi boýunça iki rezolýusiýanyň kabul edilmeginiň bu ugurda möhüm ädim bolandygyny belledi. Birleşen Milletler Guramasyna agza ýurtlaryň ählisi bu rezolýusiýalary goldady. Hormatly Prezidentimiz Gurbanguly Berdimuhamedow bu mesele boýunça ýakyn hyzmatdaşlygy dowam etmek barada ylalaşylandygyny habar berip, taraplaryň dünýä energetika giňişliginde alnyp barylýan işleriň umumy ýörelgelerine eýermegi üpjün etmäge niýetlenen täze halkara –hukuk resminamasyny işläp taýýarlamak boýunça halkara bilermenler toparynyň işini goldamak barada bir pikire gelendiklerini nygtady.
Soňra döwlet Baştutanymyzyň belleýşi ýaly, howanyň üýtgemegi we daşky gurşawy goramak bilen bagly meseleler boýunça Türkmenistan-BMG hyzmatdaşlygy meselesi jikme-jik ara alnyp maslahatlaşyldy.
Durnukly ösüş boýunça "Rio+20" bütindünýä maslahatynda gazanylan ylalaşyklaryň ýerine ýetirilişi, şeýle hem sebit derejesindäki özara hyzmatdaşlygy işjeňleşdirmek hem-de bu ulgamda wzipeleri çözmäge ulgamlaýyn çemeleşmeleri döretmek barada özara pikir alşyldy.
Hormatly Prezidentimiz sözüni dowam edip, ýurdumyzyň BMG-niň howandarlygynda we işjeň gatnaşmagynda ýöriteleşdirilen edarany – Howanyň üýtgemegi bilen bagly tehnologiýalar boýunça Sebit merkezini döretmegi teklip edendigini nygtady. Bu Merkeziň esasy maksady tebigatyň üýtgemegi bilen bagly tehniki we tehnologiki hyzmatdaşlygy höweslendirmekden ybaratdyr. Şeýle hem, milli şertlere we ileri tutulýan ugurlara laýyklykda Merkezi Aziýa we Hazar sebiti ýurtlarynyň ýüz tutmagy esasynda maksatnamalary we taslamalary işläp düzmäge we amala aşyrmaga ýardam bermekdir diýip, milli Liderimiz aýtdy.
Umuman, BMG-niň Baş sekretary bilen geçirilen gepleşikler Türkmenistan bilen Birleşen Milletler Guramasynyň arasynda hyzmatdaşlygy has-da giňeltmäge biziň özara gyzyklanýandygymyzy we taýýardygymyzy tassyklap, ara alnyp maslahatlaşylan meseldeleriň ählisi boýunça çemeleşmeleriň ýakyndygyny görkezdi diýip, hormatly Prezidentimiz Gurbanguly Berdimuhamedow nygtady.
Türkmen Lideri şu duşuşygyň netijelerine kanagatlanma bildirip, onuň ähmiýetini, şol sanda duşuşygyň Türkmenistanyň Bitaraplygynyň 20 ýyllygynyň baýram edilýän ýylynda geçirilýändigi babatda ähmiýetini nygtady hem-de belent mertebeli myhmany bu şanly senä bagyşlanyp, dekabrda geçiriljek Halkara maslahatynyň işine we baýramçylyk çärelerine gatnaşmaga çagyrdy.
Sözüniň ahyrynda, hormatly Prezidentimiz Gurbanguly Berdimuhamedow Birleşen Milletler Guramasynyň Baş sekretary Pan Gi Muna Türkmenistan bilen hyzmatdaşlygy giňeltmäge we berkitmäge şahsy goşant goşýandygy we gyzyklanma bildirýändigi üçin aýratyn minnetdarlyk bildirdi.
BMG-niň baş sekretary žurnalistlere ýüzlenmek bilen, hormatly Prezidentimiz Gurbanguly Berdimuhamedowa myhmansöýerlik üçin hoşallyk bildirip, döwlet Baştutanyny we türkmen halkyny
BMG-niň Baş Assambleýasynyň Türkmenistanyň oňyn bitaraplygy baradaky Rezolýusiýasynyň kabul edilmeginiň 20 ýyllygy bilen gutlady.
Şu gezekki gepleşiklere hem Türkmenistanyň hökümet agzalarynyň gatnaşandygyny belläp, jenap Pan Gi Mun doly özara düşünişmek we ynam ýagdaýynda geçen gepleşikleriň jemlerine kanagatlanma bildirdi.
Belent mertebeli myhman şeýle hem Merkezi Aziýa üçin öňüni alyş diplomatiýasynyň Aşgabatdaky Sebit merkeziniň üstünlikli işleýändigini nygtady. BMG-niň baş sekretarynyň belleýşi ýaly, ýakyn wagtda Fransiýanyň paýtagty Pariž şäherinde durnukly ösüş meselelerine bagyşlanan ýokary derejeli maslahat geçiriler. Şunuň bilen baglylykda, jenap Pan Gi Mun Türkmenistanyň Prezidenti Gurbanguly Berdimuhamedow tarapyndan geçirilýän oňyn syýasatyň ähmiýetini nagtady, bu syýasat daşky gurşawy goramak ulgamy ýaly möhüm işi hem öz içine alýar.
Iri halkara guramasynyň ýolbaşçysy ýurdumyzda adam hukuklary boýunça doly hukukly wekiliň edarasyny döretmek baradaky çözgüdiň möhüm häsiýetini belläp, BMG-ni Türkmenistanyň degişli Teswirnamasyny tassyklamaga çagyrdy. Biz Türkmenistanyň Birleşen Milletler Guramasynyň düzümleri we adam hukuklary boýunça ýörite geňeşi bilen hyzmatdaşlygyny goldaýarys diýip jena Pan Gi Mun aýtdy. Belent mertebeli myhmanyň belleýşi ýaly, onuň ýolbaşçylyk edýän guramasy türkmen döwletiniň köpçülikleýin habar beriş serişdelerinde Internet we Internet hyzmatlary ulgamynda özara çemeleşmeleri beýan etmek boýunça tagallalaryny doly goldaýar we bu ugurdaky işi dowam etdirmegi göz öňünde tutýar.
BMG-niň baş sekretary çykyşynyň dowamynda hormatly Prezidentimiz Gurbanguly Berdimuhamedowa Owganystana hem-de Nepala berilýän ynsanperwerlik kömek, şeýle hem owgan bosgunlaryna işjeň goldaw edilýändigi üçin hoşallyk bildirdi. Şunda belent mertebeli myhman raýatlygy bolmadyk adamlara Türkmenistanyň raýatlygyny bermek boýunça türkmen Lideriniň Baştutanlygynda geçirilýän möhüm işleriň ähmiýetini nygtady. Iri halkara guramasynyň ýolbaşçysynyň belleýşi ýaly, türkmen döwleti bu ulgamda giň möçberli işleri alyp barýan öňdebaryjy ýurtlaryň hatarynda çykyş edýär. Türkmenistanyň Hökümetine raýatlaryň hukuklaryny üpjün etmek boýunça möhüm ähmiýetli çäreleri üstünlikli durmuşa geçirilmegine ägirt uly üns berilýändigi üçin tüýs ýürekden hoşallygyny beýan edip, jenap Pan Gi Mun bu çäreleriň BMG-niň işiniň ileri tutulýan ugurlarynyň biridigini belledi we türkmen döwletiniň Baştutanyny ýurduň durmuş-ykdysady ösüşinde gazanylan uly üstünlikler bilen gutlady.
Belent mertebeli myhman sözüniň ahyrynda netijeli ikitaraplaýyn hyzmatdaşlygyň geljekde hem giňeldiljekdigine ynam bildirip, Türkmenistanyň Prezidentine ýokary döwlet wezipesinde jogapkärli işinde täze uly üstünlikleri, ähli türkmenistanlylara bolsa abadançylyk we gülläp ösüş arzuw etdi.
BMG-niň Baş sekretary Pan Gi Mun Türkmenistanyň Prezidentiniň "Oguzhan" köşkler toplumyndan Halkara ynsanperwer ylymlary we ösüş uniwersitetine tarap ugrady, şol ýerde belent mertebeli myhmana bu ýokary okuw mekdebiniň "Hormatly doktory" diýen ady dakmak dabarasy boldy.
Bu ýokary okuw mekdebi paýtagtyň merkezinde bina edilen okuw şäherçesiniň binagärlik keşbiniň bir bölegi bolup, ýurdumyzda iň ýaş okuw binasydyr. Okuw şäherçesi özünde Türkmenistanyň DIM-niň halkara gatnaşyklar institutyny hem-de Magtymguly adyndaky Türkmen döwlet uniwersitetiniň toplumyny birleşdirýär.
Geçirilen söhbetdeşligiň barşynda ýokary okuw mekdebiniň ýolbaşçylary
BMG-niň Baş sekretary Pan Gi Muny Halkara ynsanperwer ylymlary we ösüş uniwersitetiniň döreýşiniň taryhy we mümkinçilikleri bilen tanyşdyrýar.
Berkarar döwletimiziň bagtyýarlyk döwründe döwletiň maksada gönükdirilen goldawy hem-de hormatly Prezidentimiz Gurbanguly Berdimuhamedowyň yzygiderli berýän ünsi we işjeň aladasy netijesinde milli ýokary okuw mekdep ýurdumyzyň we dünýäniň iň oňat tejribesine, ylmy-tehniki ösüşiň gazananlaryna daýanyp, günüň talaplaryna laýyklykda, ylym-bilim we terbiýeçilik mümkinçiligini artdyrýar. Ýurdumyzyň ykdysadyýetini depginli döwrebaplaşdyrmakda işgärler üpjünçiliginiň, ýurduň täze, ylma degişli pudaklaryny yzygiderli ösdürmegiň hem-de bilimlere esaslanan jemgyýeti kemala getirmegiň zerurlygy bilen baglanyşykly bolan iň täze bilim ülňüleriniň yzygiderli ornaşdyrylmagy ýokary okuw mekdebiň tutuş ulgamynyň düýpgöjter täzeden guralmagyna, soňky ýyllarda ýokary hünärli hünärmenleri taýýarlamagyň täze onlarça ugurlarynyň girizilmegine getirdi.
2014-nji ýylda Türkmenistanyň Prezidentiniň Permany bilen Halkara ynsanperwer ylymlary we ösüş uniwersiteti döredilip, ýurdumyzyň bilimi ni dünýä derejesine çykarmak ýolunda, hakykatdan-da, ähmiýetli waka öwrüldi. Milli Liderimiziň Türkmenistanda üstünlikli durmuşa geçirilýän iri möçberli bilim özgertmeleriniň esasynda goýlan ajaýyp pikirleri bu iri taslamada şu ulgamda innowasion häsiýetli mundan beýläkki özgertmeler üçin nusgalyk görelde bolup hyzmat edip biljek hil taýdan täze keşbe eýe boldy.
Halkara ynsanperwer ylymlary we ösüş uniwersiteti hünärleriň 14-si boýunça bilim bermek üçin her ýylda 300 töweregi talyplary kabul edip bilýär.Uniwersitetde : filosofiýa, sosiologiýa, halkara jemagat hukugy, halkara hususy hukuky, halkara gatnaşyklar we dünýä syýasaty, žurnalistika, halkara ykdysadyýeti, halkara täjirçiligi, halkara maliýe, ätiýaçlandyryş işi, halkara menežment, kompýuter tehnologiýasy, kompýuter ulgamynyň programma üpjünçiligi, maglumat we kommunikasiýa tehnologiýasy ugurlar boýunça bilim berilýär.
Bu okuw binasynda ýurdumyzda ilkinji gezek bilim bermegiň iki basgançakly ulgamy—bakalawriat hem-de magistratura girizildi. Munuň özi bütin dünýäde ykrar edilen ýeke-täk bilim beriş ülňülerini döretmegiň talaplaryna laýyk gelýär. Bu ýerde okuwlar tölegli esasda we iňlis dilinde alnyp barylýar. Şunuň bilen baglylykda, iňlis dilini kämilleşdiriş we talybyň geljekki hünäri boýunça terminologiýalary öwreniş bir ýyllyk okuw göz öňünde tutuldy.
Ýokary okuw mekdebiniň şäherçesi bir wagtyň özünde talyplaryň 2 müňüsiniň bilim alýan baş okuw binasyny, 800 talyp üçin umumy ýaşaýyş jaýlaryň üçüsini, naharhanany, üsti ýapyk sport toplumyny, woleýbol, basketbol, tennis we beýlekiler üçin üsti açyk meýdançany özünde birleşdirýär.
Täze okuw binasynyň okuw otaglary enjamlaşdyrylanda iň döwrebap elektron tehnologiýalary—multimediýa enjamlary, Internetiň bilim serişdelerine elýeterliligi üpjün edýän öwrenmegiň interaktiw serişdeleri peýdalanyldy, bularyň hemmesi, şeýle hem uniwersitetiň elektron kitaphanasy, kompýuter we lingafon otaglary, maglumat binýady, mugallymlara okuwlary gyzykly we mazmunly geçirmäge, talyplara bolsa öwrenýän derslerini çuňňur özleşdirmäge mümkinçilik berýär.
Täze ýokary okuw mekdepleriniň talyplary üçin, şeýle hem daşary ýurtlaryň esasy okuw merkezleriniň serişdelerine goşulyp bilmek mümkinçiligi döredilendir, şeýlelik bilen, olaryň elektron binýadynda bar bolan meşhur alymlaryň we mugallymlaryň sapaklaryna ýüzlenip bolýar.
Halkara ynsanperwer ylymlary we ösüş uniwersiteti hem bu halkara ulgamyna birigip, öz mugallymlarynyň sapaklarynyň sanly görnüşlerini hödürledi.
Tanyşdyrylyş çäresinden soň, BMG-niň wekiliýetiniň agzalary ýokary okuw mekdebiniň maslahatlar zalyna geçýär. Bu ýerde şanly waka mynasybetli türkmen paýtagtynyň ylmy jemgyýetçiliginiň, uniwersitetiň professor-mugallymlar düzüminiň wekilleri, talyplar ýygnandylar.
Halkara ynsanperwer ylymlary we ösüş uniwersitetiniň rektory E.Aýdogdyýew dabarany açyp, bu ýere ýygnananlaryň adyndan belent mertebeli myhmany mähirli mübärekläp, häzirki günüň aýratyn ähmiýetli waka hökmünde ýokary okuw mekdebiniň taryhyna girjekdigini belledi.
Bellenilişi ýaly, Birleşen Milletler Guramasy bilen hyzmatdaşlyk milli Liderimiz Gurbanguly Berdimuhamedow tarapyndan alnyp barylýan döwrüň wajyp wezipelerini çözmekde işjeň orun tutýan Türkmenistanyň daşary syýasatynyň strategiki ugry bolup durýar. BMG-niň ýöriteleşdirilen esasy agentlikleri we edaralary bilen bilelikde ýurdumyzda möhüm milli maksatnamalar we taslamalar durmuşa geçirilýär. BMG-niň Baş sekretary Pan Gi Munuň Türkmenistana häzirki sapary hem iki tarapyň dünýäde parahatçylygyň, abadançylygyň we gülläp ösüşiň bähbitlerine laýyk gelýän köptaraply özara gatnaşyklary has-da pugtalandyrmaga ygrarlydygynyň ajaýyp subutnamasy bolup durýar.
Soňra çykyş eden BMG-niň Baş sekretary Pan Gi Mun öz gezeginde bu ýere ýygnananlary şanly waka—Halkara ynsanperwer ylymlary we ösüş uniwersitetiniň Birleşen Milletler Guramasynyň "Akademiki täsir hereketi" dünýä möçberli başlangyçlaryna goşulmagy bilen gutlady.
Jemgyýetçilik habarlary Departamenti tarapyndan amala aşyrylýan bu maksatnama 2010-njy ýylyň noýabrynda BMG-niň Nýu-Ýorkdaky baş edarasynda resmi taýdan badalga berildi. Ony döretmek baradaky başlangyç Birleşen Milletler Guramasynyň Baş sekretary Pan Gi Muna degişlidir. Onuň maksady dürli ugurly ýokary okuw mekdepleri tarapyndan hödürlenýän BMG-niň adam hukuklaryna, durnukly ösüşe, parahatçylygy pugtalandyrmaga we meseleleri çözmäge, şeýle hem bilimi, medeni gatnaşyklary hem-de halkara gatnaşyklarynyň beýleki ugurlaryna degişli ýörelgelerini we başlangyçlaryny akademiki jemgyýetçilik tarapyndan goldamakdan ybaratdyr.
Häzirki wagtda dünýäniň 100-den gowrak ýurdundan ýokary okuw mekdepleriniň 900-den gowragy hem-de 40 töweregi akademiki ulgamlar bu başlangyja goşuldy.
Bu ýere ýygnananlaryň elçarpyşmalary astynda BMG-niň Baş sekretary Pan Gi Mun Halkara ynsanperwer ylymlary we ösüş uniwersitetiniň rektoryna degişli şahadatnamany gowşurýar.
Professor-mugallymlar düzüminiň adyndan BMG-niň Baş sekretaryna ýokary okuw mekdebiniň işine beren ýokary bahasy üçin hoşallyk bildirip, rektor häzirki wakanyň Halkara ynsanperwer ylymlary we ösüş uniwersitetiniň Birleşen Milletler Guramasy hem-de Akademiki täsir hereketine agza beýleki guramalar bilen uzakmöhletli hyzmatdaşlyk üçin binýat boljakdygyna ynam bildirdi.
Dabaraly ýagdaýda Türkmenistanyň ýokary attestasion toparynyň BMG-niň Baş sekretary Pan Gi Muna Türkmenistan bilen Birleşen Milletler Guramasynyň arasynda köptaraply hyzmatdaşlygy giňeltmäge goşan uly şahsy goşandy üçin "Halkara ynsanperwer ylymlary we ösüş uniwersitetiniň hormatly doktory" diýen ady dakmak hakynda çözgüdi yglan edilýär.
Dabara gatnaşyjylaryň şowhunly elçarpyşmagynda uniwersitetiň ýolbaşçysy BMG-niň Baş sekretaryna milli türkmen donuny we ak telpegi geýdirýär we degişli şahadatnamany gowşurýar.
BMG-niň Baş sekretary Pan Gi Muna söz berilýär.
Belent mertebeli myhman ýygnananlaryň öňünde çykyş etmek bilen, Türkmenistan bilen irleşen Milletler Guramasynyň arasyndaky, şol sanda ynsanperwerlik ulgamynda hyzmatdaşlygyň okgunly, netijeli häsiýetini kanagatlanmak bilen belledi. Bellenilişi ýaly, BMG parahatçylygy, durnuklylygy hem-de durmuş-ykdysady ösüşi üpjün etmegi özüniň baş wezipesi hasaplaýar we şunuň bilen baglylykda, Türkmenistan dünýä syýasy, ykdysady hem-de hukuk giňişligine üstünlikli goşulyşmak bilen, raýatlyk jemgyýetiniň kemala gelmegine, demokratik edaralaryň işiniň kämilleşdirilmegine uly üns berýär, milli bilim ulgamyny ösdürmek boýunça netijeli çäreleri durmuşa geçirýär.
Halkara ynsanperwer ylymlary we ösüş uniwersitetiniň Birleşen Milletler Guramasynyň "Akademiki täsir hereketi" atly ählumumy ösüş başlangyjyna goşulmagy bilim ulgamynda netijeli halkara gatnaşyklaryny pugtalandyrmak üçin giň mümkinçilikleri açýar. Munuň özi uniwersitete umumydünýä ösüş meseleleri boýunça pikir alyşmak üçin türgenleşik meýdançasyna öwrülmäge mümkinçilik berer, bu geljekki hukukçylar, ykdysadçylar we žurnalistler üçin örän möhümdir diýip, jenap Pan Gi Mun belledi.
Merkezi Aziýada we ählumumy möçberde parahatçylygy, durnuklylygy we howpsuzlygy pugtalandyrmagyň möhüm şerti hökmünde çykyş edýän Türkmenistanyň açyk we parahatçylyk söýüjilik syýasatyna ýokary baha berip, BMG-niň Baş sekretary şu ýyl 20 ýyllygy belleniljek Türkmenistanyň Bitaraplyk derejesiniň ähmiýetini aýratyn nygtady. 2015-nji ýylyň iýun aýynda Birleşen Milletler Guramasynyň Baş Assambleýasynyň nobatdaky 69-njy mejlisinde BMG-niň "Türkmenistanyň hemişelik Bitaraplygy" Rezolýusiýasynyň kabul edilmegi türkmen Bitaraplygynyň oňyn ähmiýetini ýene bir gezek tassyklaýar.
Soňra jenap Pan Gi Mun 2015-nji ýylyň bütin adamzat üçin möhüm ýyldygyny aýtdy. Mälim bolşy ýaly, şu ýyl 15 ýyl mundan ozal kabul edilen Müňýyllygyň ösüş maksatlarynyň möhleti dolýar. Dünýä bileleşiginiň liderleri 2030-njy ýyla çenli döwür üçin ählumumy maksatlary we wezipeleri kesgitleýän täze maksatnamany kabul etmeli bolarlar. BMG-niň howandarlygy astynda tutuş dünýä boýunça degişli geňeşmeler geçirildi, oňa Türkmenistan hem gatnaşdy.
BMG-niň Baş sekretary çykyşynyň dowamynda Türkmenistanda ekologiýa abadançylygyny üpjün etmek we "ýaşyl ykdysadyýete" geçmek bilen baglanyşykly möhüm milli maksatnamalaryň ähmiýetini belledi. Şunuň bilen bir hatarda, biziň ýurdumyz sebit boýunça goňşy ýurtlar bilen suw meselelerini çözmekde, suwdan rejeli peýdalanmak boýunça netijeli hyzmatdaşlyk edýär. Howanyň üýtgemegi bilen baglanyşykly meseleler häzirki we geljekki nesilleriň bilelikdäki tagallalaryny talap edýän biziň döwrümiziň ählumumy wezipeleriniň biridir.
Adam hukuklaryna hormat goýmak we olary berjaý etmek parahatçylygy, durnuklylygy we ösüşi üpjün etmegiň örän möhüm şerti bolup durýar diýip, Pan Gi Mun, bu ulgamda BMG-niň ýörite maksatnamasyny mysal getirdi.
Dabara tamamlanandan soň, BMG-niň Baş sekretary bu ýere ýygnananlar bilen mähirli hoşlaşyp, Halkara ynsanperwer ylymlary we ösüş uniwersitetinden ugrady.
Günüň ikinji ýarymynda BMG-niň Baş sekretary Türkmenistanyň Mejlisine bardy. Ol ýerde milli parlamentiň başlygy we komitetiniň ýolbaşçylary duşuşyk geçirildi.
Kaydol: Kayıt Yorumları (Atom)


text:
14-nji aprelde geçirlen Ministrler kabinetiniň mejlisinde, Türkmenistanda uçarlaryň we ýolagçy otlularynyň petekleriniň ýokarlandyrylmagy barada aýdylyp geçildi.
Bu kararyň kabul edilmegini döwlet ýolbaşçysy hem goldap, her ýylda aýlyk we pensiýa haklarynyň, kömek pullarynyň 10 göterim galdyrylmagy, ulaglaryň petekleriniň ýokarlanýan bahasyny ýapýandygyny nygtady.
Emma aşgabatly ýaşaýjy 45 ýaşly telekeçi, ownuk söwda bilen meşgul bolýan Aýnanyň aýtmagyna görä, ulaglaryň ýol nyrhlarynyň galdyrylmagy ilatyň gün-güzeranyna juda ýaramaz täsir edýär.
“Ýol petekleriniň bahalary demirýol ulaglarynda we içerki howa gatnawlarynda o diýen görünmese-de, daşary ýurtlara gatnaýan uçarlarda bu gymmatlaşyk has ýiti duýulýar” diýip, Aýna aýdýar.
Şol bir wagtda, daşary ýurda gatnaýan uçarlaryň petekleriniň bahasynyň ilata duýdurylman, has öňräkden bäri ýokarlanyp gelnendigini hem Aýna sözüne goşýar.
Mundan 10 aý ozal Stambula uçýan uçarlaryň ýol nyrhy iki ýüzi üçin 1040 manat bolsa, şu ýylyň mart aýynyň başyna ol 1310 manat bolupdyr. Ministrler kabinetiniň mejlisinde petekleriň bahalaryny ýokarlandyrmak barada aýdylandan soň, ol petek üçin 1670 manat töländigini aýdýar.
Petekleriň nyrhlarynyň diňe bir Türkmenhowaýollarynyň uçarlarynda däl-de, Türkhowaýollaryna degişli uçarlarda hem ýokarlandyrylandygyny ýaşaýjylar aýdýarlar.
Türkhowaýollarynyň uçar biletleri ozal Aşgabat-Stambul aralygyna iki ýüzi üçin 350 amerikan dollaryna duran bolsa , häzir iki ýüzi üçin 475 amerikan dollaryna çenli ýokarlanypdyr.
Içerki howa gatnawlarynda bahalaryň 5 manat galdyrylandygyny, Aşgabat-Mary aralygyna şu günki gün uçar peteginiň bir ýüzi üçin 65 manada, Aşgabat-Türkmenabat aralygyna 76 manada, Aşgabat-Türkmenbaşy aralygyna 82 manada satyn alyp bolýandygyny, Türkmenhowaýollarynyň Aşgabatdaky agentliginiň sorag-jogap bölüminden eşitse bolýar.
Demirýol petekleriniň nyrhlarynyň bolsa 2 manat galdyrylandygyny Aşgabat-Mary, Aşgabat-Türkmenbaşy aralygyna çenli ýolagçy otlusynyň kupe wagonynyň petegniň nyrhy 18 manatdan 20 manada, orunlary takyk wagonyň petegniň nyrhy 10 manatdan 12 manada çenli galdyrylandygyny ýolagçylar aýdýarlar.
Daşary ýurtlara uçýan uçarlaryň petekleriniň ýokarlanmagy, ownuk söwda bilen meşgul bolýan Aýnanyň aýtmagyna görä, bazarlarda harytlaryň nyrhlarynyň ýokarlanmagyna getirýär.
Bir ýandan dollaryň gara bazarynyň ýokarlanmagy, bir ýandan petekleriň ýokarlanmagy telekeçileriň söwdasyny kynlaşdyrýar.
“Biz öz getirýän harytlarymyzyň nyrhyny galdyrmasak, zyýana galmaly bolýarys. Bazarlarda nyrhlaryň ýokarlanmagy bolsa, ilatyň gündelik durmuşyna juda ýaramaz täsir ýetirýär. Häzir telekeçileriň söwdasy durmasa-da, durandan enaýy däl. Söwda juda haýal barýar, sebäbi ýönekeý alyjyda pul ýok. Her kim zeruryýetini zordan edinýär. Telekeçilerem ol aýdan ol aýa söwdasy peselip, öz çykdajysyny zordan ýapýarlar. Käte nirä ýöreýänimizi hem bilmän, zyýana galýan halatlarymyzam kän bolýar” diýip, Aýna aýdýar.
Döwlet ýolbaşçylarynyň ýylda 10 % galdyrýan aýlyk haklarynyň agyz dolduryp aýdar ýaly ilata täsiriniň ýokdugyny, ilatyň gün-güzeranynyň gün-günden kynlaşýandygyny görmezlige salynmagynyň barypýatan gözboýagçylykdygyny ýaşaýjylar nygtaýarlar.
Şol bir wagtda, Türkmenhowaýollarynyň Aşgabatdaky agentliginde bilet satyn alýan ýolagçylaryň juda azalandygyny hem görse bolýar.


text:
Aşgabat Aziadasynyň ýadygärlik poçta markalarynyň toplumy
Türkmenistanyň Prezidenti Gurbanguly Berdimuhamedowyň tabşyrygy boýunça Aragatnaşyk ministrligi biziň ýurdumyzyň taryhyna uly ähmiýetli waka bolan Ýapyk binalarda we söweş sungaty boýunça V Aziýa oýunlarynyň hormatyna poçta markalarynyň iki tapgyryny çykardy.
Olaryň birinde Aziadanyň maksatnamasyna girizilen sportuň ähli görnüşlerini dabaralandyrýan Wepaly alabaýyň keşbi, beýlekisinde bolsa olaryň piktogrammalary şekillendirilendir. Olar bilelikde Oýunlaryň nyşanlary hakynda uly bolmadyk beýanat bolup durýarlar.
Poçta markalarynyň Baýdak, Tugra, Sena we pasport ýaly döwlet nyşanlarynyň biri saýylýandygy göz öňünde tutulanda, “Aşgabat 2017” oýunlarynyň bezeg maksatnamasynyň nyşanlarynyň we reňk sazlaşygynyň esasynda işlenip taýýarlanan täze markalar toplumynyň çykarylmagy öňde duran bäsleşikleriň ýokary derejeliligini ýene bir gezek tassyklaýar. Çünki oýunlar sport mazmunyndan başga uly jemgyýetçilik-syýasy ähmiýete eýedirler we özlerinde ägirt uly ylalaşdyryjylyk gujur-gaýraty jemleýärler.
Hormatly Prezidentimiz Gurbanguly Berdimuhamedow оýunlaryň başlanmagyna çenli 10 gün galmagy mynasybetli 7-nji sentýabrda bolan dabarada eden çykyşynda Aşgabatda Ýapyk binalarda we söweş sungaty boýunça V Aziýa oýunlaryny geçirmek barada Aziýanyň Olimpiýa Geňeşiniň taryhy çözgüdi biziň Garaşsyz Watanymyzyň dünýädäki sport abraýynyň artýandygyna şaýatlyk edýär diýip aýtdy.
Döwlet Baştutanymyz Türkmenistanyň ýygyndy toparynyň agzalaryna ähli ussatlyklaryny görkezmegi we köp sanly medallary gazanmagy arzuw edip, sportuň jemgyýeti jebisleşdirýän we adamlary belent üstünliklere ruhlandyrýan güýçdügini belledi.
Täze poçta markalary türgenler we janköýerler üçin oňat ýadygärlik sowgatlary bolarlar we filatelistleriň marka toplumlarynyň üstüni doldurarlar.
Markalary toplamak bilen meşgullanmaýanlar üçin bolsa poçta tölegleriniň owadan belgileri türkmen paýtagtynda şu hepdäniň ahyrynda badalga aljak uly sport baýramynyň keşbiniň kiçeldilen özboluşly beýanaty bolar.


text:
Bir zadyň mukdaryny we sanalmakda tertibini bildirýän sözlere san diýilýär.
Bäş, on, iki, bäşinji we ş. m.
Sanlar özleriniň aňladýan manylary we grammatik alamatlary taýdan iki hili bolýar:
Mukdar sanlar - bir zadyň mukdaryny görkezip, näçe? diýen soraga jogap bolýan sözlere mukdar sanlar diýilýär.
on, dokuz, kyrk sekiz we ş.m.
Tertip sanlar - sanalmakda tertip görkezip, näçinji? haýsy? diýen soraglara jogap bolýan sözlere tertip sanlar diýilýär.
birinji, ýigrimi bäşinji...
Mukdar sanlar özleriniň gurluşy taýdan sada we goşma sanlara bölünýärler.
Sada sanlar bir sözden ybarat bolýarlar.
bir, sekiz, müň, million, milliard...
Goşma sanlar birden artyk sözlerden ybarat bolýarlar.
on bir, ýigrimi bäş, bir müň dokuz ýüz togsa iki...
Mukdar sanlar bilen birlikde ulanylýan atlar köplenç birlik sanda alynýar.
bir gün, üç gyz, alty müň parta we ş. m.
Mukdar sanlaryň ýene bir görnüşi drob sanlardyr. Drob sanlary bütin sanly predmetiň bölegini görkezýär.
üç bitin dörtden üç (3 3/4).
Goşma sanlar goşulyp ýazylman, aýry-aýry ýazylýarlar.
on iki, kyrk bäşinji.
Tertip sanlary ýasamak üçin yzlary çekimsiz ses bilen gutarýan sanlara -ynjy, -inji, -unjy, -ünji, emma çekimliler bile gutaranlara bolsa -njy, -nji goşulmasy goşulýar.
dokuz+ynjy, alty+njy we ş. m.
Soňlary çekimsiz ses bilen gutaryp, çekimlisi dodaklanýan bir bogunly sanlardan tertip san ýasalanda, ýogyn sözler üçin -unjy, inçe sözler üçin bolsa -ünji goşulmasy goşulýar.
on+unjy, üç+ünji.
Sözlemiň başynda ýa ortasynda tertip sanlar getirilip, sifrler bilen görkezilende, onuň yzyndan defis goýulýar. Defisden soň, ol sanyň çekimli ýa çekimsiz bilen gutaryşyna garamazdan, ýogyn sözler üçin -njy, inçe sözler üçin -nji goşulmasy goýulýar.
Meniň jigim 3-nji klasda okaýar. Agam 6-njy etažda ýaşaýar.
Setir başlarynda tertip sanlar sifr bilen görkezilip, yzyndan ýaý bilen ýazylan bolsa ýa-da nokat goýlan bolsa, -njy, -nji goşulmasy ýazylmaýar.
1. Ataýew ýa-da 1). Ataýew.
Tertip sanlar rim sifrleri bilen görkezilende, yzyndan defis hem goýulmaýar, goşulma hem ýazylmaýar.
XVIII asyr edebiýaty, V klasyň okuw programmasy.
Tirkeşdirilip ulanylýan sanlaryň arasynda defis goýulýar.
Dört-bäş adam bolup, alyp geldik.
Sanlar at rolunda gelseler, san, ýöňkeme, düşüm, goşulmalaryny kabul edýärler.
Bäşinjiler düýn gelip gitdiler.
Sözlemde goşma sözleriň ýeke özleri ulanylanda olaryň iň soňkusy san, ýöňkeme, düşüm goşulmalaryny kabul edýär.
On bäşinjiden hiç zat soramady.


text:
MILLI BAHAR BAÝRAMYNA BAGYŞLANAN SERGI
Her ýyl 21-22-nji martda tutuş ýurdumyz boýunça Milli bahar baýramy bellenilip geçilýär. Onuň esasynda gadymdan gelýän Nowruz baýramy ýatyr. Bu baýram geçmişde ekerançylaryň arasynda has dabaraly ýagdaýda bellenilip geçilipdir. Ol sowuk günleriň yzda galmagyny, tebigatyň gaýtadan oýanmagyny, ekerançylyk işlerine girişilmegini alamatlandyrypdyr. Nowruza gabatlap türkmenler naz-nygmatlar taýýarlap, nowruz köjesini, nowruz ýarmasyny, ýaňy gögeren ýaşyl bugdaýdan “Äşedir Patmanyň nahary” diýlip atlandyrylýan semenini bişirip, birek-birege hödür-kerem edýärler.
Türkmenistanyň Döwlet medeniýet merkeziniň Döwlet muzeýinde 2017-nji ýylyň 17-nji martynda Milli bahar baýramy mynasybetli “Bagtyýarlyk döwrüniň bahary” atly serginiň açylyş dabarasy boldy.
Sergide ussat türkmen suratkeşleriniň türkmen topragynyň bahara mahsus gözel tebigatyna, semeniniň taýýarlanyşyna bagyşlanan surat eserleri, şonuň ýaly-da, muzeý gaznalarynda goralyp saklanylýan milli egin-eşikler, halylar we haly önümleri, gülýakalar, bilezikler, bukowlar, egmeler, saçlyklar, heýkeller, häzirki zamanda döredilen zergärçilik eserleri bu ýere ýygnanan myhmanlaryň dykgatyna ýetirildi. Ýaşyl öwüsýän maýsalar bolsa serginiň görküne has hem görk goşdy.
Dabaranyň başynda Türkmenistanyň Döwlet medeniýet merkeziniň Döwlet muzeýiniň direktory Öwezmuhammet Mämmetnurow gutlag sözi bilen çykyş edip, dabara gatnaşýanlary ýetip gelýän Milli bahar baýramy bilen gutlady we olara jan saglyk, Watanymyzyň gülläp ösmegi üçin alyp barýan işlerinde uly üstünlikler arzuw etdi. Soňra dabara gatnaşýanlaryň öňünde Türkmenistanyň Telewideniýe, radiogepleşikler we kinematografiýa baradaky döwlet komitetiniň Oguzhan adyndaky „Türkmenfilm“ birleşiginiň bölüm başlygy, Türkmenistanyň halk ýazyjysy Gowşutgeldi Daňatarow, “Zaman” gazetiniň bölüm redaktory, Türkmenistanyň halk ýazyjysy Hudaýberdi Diwangulyýew, Türkmenistanyň Ylymlar akademiýasynyň Milli golýazmalar institutynyň esasy ylmy işgäri, dil we edebiýat ylymlarynyň kandidaty Ejegyz Çaryýewa, “Adalat” gazetiniň habarçysy, şahyr Laçyn Pürjäýewa, “Garagum” žurnalynyň bölüm redaktory Nurtäç Annamuhammedowa, Türkmenistanyň Döwlet gurjak teatrynyň artistleri, Türkmenistanyň at gazanan artistleri Bibitäç Nyýazowa we Gülsere Jumaýewa, “Dünýä edebiýaty” žurnalynyň bölüm redaktory Orazgül Gurbanowa, “Ahal durmuşy” gazetiniň bölüm redaktory Dursun Tekäýewa, şahyr Güljemal Garaýewa, Ulag we aragatnaşyk institutynyň umumy tehniki dersler kafedrasynyň uly mugallymy Oguljan Aýnazarowa dagy çykyş edip, gyzykly gürrüňler berdiler, şygyr okadylar.
Bu gün Türkmenistanyň Döwlet medeniýet merkeziniň Döwlet muzeýiniň wagtlaýyn sergiler üçin niýetlenilen zalynda bahar howasy, bahar gözelligi göwünleri şat etdi.


text:
Ýakynda Bakuda geçirilen Goşulyşmazlyk Hereketiniň ministrleriň derejesindäki maslahatyna gatnaşyjylar ulag we energetika ugurlarynda iri infrastruktura taslamalarynyň durmuşa geçirilmegi babatda Türkmenistanyň başlangyçlaryny goldadylar. Bu barada Türkmenistanyň daşary syýasat edarasynyň saýtynda aýdylýar.
Ministrleriň maslahatyna Goşulyşmazlyk hereketiniň agzasy bolup durýan, şeýle hem bu guramada synçy statusy bolan 120 döwletiň we halkara guramalaryň ençemesiniň wekilleri, ýörite myhman hökmünde çagyrylan ýurtlaryň we guramalaryň wekilleri, umuman 800-den gowrak adam gatnaşdy.
Baku şäherine gelen Türkmenistanyň wekiliýeti Goşulyşmazlyk Hereketiniň ýokary wezipeli şahslaryň mejlisine we ministrleriň maslahatyna işjeň gatnaşdy.
Goşulyşmazlyk Hereketiniň ministrleriniň maslahatynyň ahyrynda Jemleýji jarnama kabul edildi. Bu jarnamanyň «Owganystan» bölüminde ulag we energetika ugurlarynda iri infrastruktura taslamalarynyň durmuşa geçirilmegi babatda Türkmenistanyň başlangyçlary beýan edilipdir. Hususan hem Goşulyşmazlyk Hereketiniň ministrleriniň maslahatyna gatnaşyjylar bu başlangyçlaryň, şol sanda Türkmenistan-Owganystan-Pakistan-Hindistan (TOPH) gaz geçirijisiniň, Owganystan-Türkmenistan-Azerbaýjan-Gruziýa-Türkiýe «Lapis-Lazuli» ulag-tranzit geçelgesiniň, Türkmenistan-Akina (Owganystan) ulag ugrunyň we demirýolunyň böleginiň gurluşygynyň taslamasynyň durmuşa geçirilmeginde yzygiderli ösüşi makulladylar.
Halkara parahatçylygy we howpsuzlygy üpjün etmekde wajyp orun eýeleýän Goşulyşmazlyk Hereketine 120 agza döwlet gatnaşýar. Goşulyşmazlyk Hereketiniň ýanynda synçy derejesine 17 ýurt we 10 halkara guramasy eýe bolup durýar.